WANITA WARGA EMAS DITEMUI MAUT

SEREMBAN: Seorang wanita warga emas ditemukan meninggal dunia dengan kesan kecederaan pada anggota badan di sebuah rumah di Jalan Kedidi 7, Taman Paroi Jaya dekat sini malam tadi.

Ketua Polis Daerah Seremban ACP Nanda Maarof berkata pihaknya menerima laporan berhubung penemuan mayat wanita berusia lingkungan 70-an itu pada 8.25 malam.

“Siasatan mendapati beberapa barang peribadi milik wanita itu telah tiada dan mayatnya dihantar Hospital Tuanku Ja’afar di sini untuk bedah siasat,” katanya dalam kenyataan hari ini.

Nanda berkata susulan itu, polis meminta seorang lelaki, Mohd Faizul Mohamad Ali Kamil, 45, beralamat di Kampung Berkat Chembong, Rembau, Negeri Sembilan tampil bagi membantu siasatan yang dijalankan mengikut Seksyen 302 Kanun Keseksaan.

Beliau turut meminta orang ramai menyalurkan maklumat kejadian kepada Pegawai Penyiasat ASP Fauzan Azima Razak di talian 06-6033 222 dan tidak menimbulkan sebarang spekulasi berhubung kejadian itu.

Sementara itu, anak mangsa yang dikenali sebagai Asri, 49, berkata ketika kejadian bapanya yang berusia 82 tahun dan menghidap glaukoma sejak dua tahun lepas berada dalam sebuah bilik di rumah itu namun tidak mendengar insiden tersebut disebabkan keadaan rumah yang besar.

Asri berkata rumah berkenaan hanya didiami ibu dan bapanya dan bapanya turut memaklumkan ada seorang sepupu lelakinya datang ke rumah untuk meminjam wang.

Menurut Asri, lelaki tersebut pernah datang ke rumah itu dua kali dan beliau juga telah menasihati ibu serta bapanya untuk tidak memberikan duit kepada lelaki itu.

“Masa kejadian, ayah hairan sebab suasana rumah dah gelap tetapi tak buka lampu lagi… ayah minta tolong jiran untuk telefon saya kira-kira pukul 6 petang. Saya bergegas ke rumah emak dan sebaik sampai, didapati emak terbaring atas sofa dengan tidak sedarkan diri sebelum disahkan meninggal dunia oleh pegawai perubatan.

“Tak sangka sepupu datang lagi tanpa pengetahuan kami semua. Kejadian pemergian ini sangat kejam bagaimanapun saya reda dan biar polis ambil tindakan sewajarnya,” katanya kepada pemberita di Jabatan Forensik Hospital Tuanku Ja’afar di sini.

Asri berkata beliau ada menelefon sepupunya itu namun panggilan tidak dijawab dan lelaki itu juga didapati tidak berada di rumahnya di Rembau.

Menurut Asri, jenazah ibunya akan disembahyangkan di Masjid Qaryah Paroi Jaya dan dijangka dikebumikan di Tanah Perkuburan Islam Chembong, Rembau petang ini.–AlHijrah Online


Palestin gesa masyarakat dunia bantu tahanan di penjara Israel

RAMALLAH – Penduduk Palestin menyambut hari tahanan kebangsaan pada Rabu dengan menzahirkan sokongan kepada rakyat negara itu yang ditahan di penjara-penjara Israel, lapor Bernama yang memetik agensi berita China Xinhua.

Mereka menggesa agar sokongan antarabangsa diberikan kepada
tahanan yang berdepan layanan buruk dan situasi pemenjaraan yang tidak
berperikemanusiaan.

Kementerian Luar Palestin menggesa Pihak-Pihak Berkontrak
Tinggi kepada empat konvensyen Geneva agar memikul tanggungjawab perundangan
dan memenuhi kewajipan mereka di bawah undang-undang antarabangsa dengan
menyediakan perlindungan kepada rakyat Palestin, terutama kanak-kanak.

Kementerian itu juga menyeru agar langkah sewajarnya diambil
terhadap Israel, sebagai kuasa yang menduduki, untuk memaksanya
bertanggungjawab ke atas jenayah dan pencabulannya yang berterusan terhadap
rakyat Palestin.

Menurut statistik terkini yang dikeluarkan Kelab Tahanan
Palestin (PPC), kini terdapat sejumlah 5,700 rakyat Palestin di penjara-penjara
Israel, termasuk 250 kanak-kanak, 47 wanita dan 500 orang di bawah tahanan
pentadbiran.

PPC menyatakan dalam laporan itu bahawa layanan buruk Israel
terhadap tahanan rakyat Palestin adalah ‘serius dan pencabulan yang sistematik
ke atas undang-undang antarabangsa’ sambil menambah Israel mengabaikan
perbicaraan adil yang selaras dengan undang-undang kemanusiaan antarabangsa dan
prinsip hak asasi manusia.

Ia menggesa komuniti antarabangsa agar ‘segera campur tangan
bagi memenuhi kewajipan perundangan dan obligasi etikanya kepada Palestin serta
memaksa Israel bertanggungjawab terhadap jenayah hariannya.’

Ia berkata jumlah keseluruhan rakyat Palestin yang ditahan
sejak 1967 telah mencecah sejuta orang sambil menambah bahawa ‘kecuaian perubatan
sistematik’ Israel terhadap banduan telah menyebabkan kematian 218 warga
Palestin dalam tahanan sejak 1967.

Majlis Kebangsaan Palestin, yang dianggap sebagai parlimen
Pertubuhan Pembebasan Palestin (PLO), telah mengisytiharkan 17 April sebagai
hari tahanan kebangsaan sejak 1974, hari yang menyatukan usaha bagi membantu
perjuangan tahanan untuk mendapatkan kebebasan. – Sinar Harian


PENGUMUMAN PELUANG JANA PENDAPATAN TAMBAHAN BAGI B40 DALAM MASA TERDEKAT – RAFIZI

KUALA LUMPUR: Kerajaan akan mengumumkan beberapa perkara penting dalam masa terdekat, termasuk membuka peluang untuk menjana pendapatan tambahan kepada lebih ramai golongan B40, sebagai alternatif supaya rakyat tidak perlu mengeluarkan simpanan Kumpulan Wang Simpanan Pekerja (KWSP).

Menteri Ekonomi Rafizi Ramli berkata pada masa yang sama kerajaan juga mula melihat kepada dasar-dasar dan program-program yang boleh meletakkan sasaran pertumbuhan gaji melalui Kajian Separuh Penggal Rancangan Malaysia Ke-12 (RMK-12)  yang sedang berlangsung.

“Ini kerana kerajaan mesti ada kerangka dasar yang jelas untuk tempoh dua hingga lima tahun akan datang bagi memastikan kenaikan gaji itu tidak diserahkan semata-mata kepada pasaran, dan semua perkara-perkara ini berbentuk jangka masa sederhana dan panjang,” katanya.

Beliau berkata demikian dalam persidangan media selepas Sesi Kick-Off Dialog Strategik Yang Berhormat Menteri Ekonomi: Permerkasaan Industri Untuk Memacu Pertumbuhan Ekonomi Dalam Era Revolusi Perindustrian Keempat hari ini.

Menurutnya perkara ini menjadi tanggungjawab kerajaan bagi memastikan rakyat Malaysia ada sedikit simpanan di hari tua nanti di mana tumpuan akan diberikan dari segi bantuan serta dasar yang melibatkan kos sara hidup dan pendapatan.

“Kita perlu berhati-hati dengan pengeluaran KWSP, walaupun saya faham untuk sesetengah keluarga itu dapat membantu buat masa sekarang, tetapi kos yang terpaksa dibayar oleh mereka di kemudian hari adalah tinggi,” katanya.

Semalam, Perdana Menteri Datuk Seri Anwar Ibrahim berkata kerajaan sedang mencari jalan penyelesaian bagi membantu mengurangkan beban rakyat yang menghadapi masalah kewangan tanpa perlu mengeluarkan simpanan KWSP.

Sementara itu Rafizi berkata kesan kenaikan kos sara hidup juga dapat ditangani dengan lebih baik oleh isi rumah sekiranya program subsidi bersasar berjaya diberikan kepada kumpulan yang benar-benar memerlukannya.

“Proses membuat keputusan untuk penentuan kelayakan secara menyeluruh sedang berjalan dan ini adalah satu keputusan yang paling besar dalam ekonomi negara.. kita mesti berkeupayaan menentukan pendapatan isi rumah dan bilangan isi rumah,” katanya.

Beliau berkata platform Pasukan Petugas Khas Pemudahcara Perniagaan (PEMUDAH) akan ditambah baik dengan harapan menjadikan Malaysia sebagai destinasi dan pasaran mesra perniagaan yang lebih kompetetif.

“Platform itu akan dipengerusikan oleh saya dan juga Ketua Setiausaha Negara Tan Sri Mohd Zuki Ali,” katanya. –AlHijrah Online


BEKAS MUDIR TAHFIZ DIDAKWA 15 TUDUHAN AMANG SEKSUAL

IPOH: Bekas pengetua sebuah maahad tahfiz di Perak dihadapkan ke Mahkamah Sesyen Ipoh hari ini atas 15 pertuduhan melakukan amang seksual ke atas lima pelajar lelaki pusat itu, tahun lalu.

Azizul Yahya, 30, bagaimanapun mengaku tidak bersalah dan minta dibicarakan selepas semua pertuduhan dibacakan di hadapan Hakim Norita Mohd Ardani.

Mengikut pertuduhan, Azizul yang masih bujang didakwa melakukan perbuatan itu ke atas lima pelajar berusia 12 hingga 15 tahun di sebuah maahad tahfiz di Batu Gajah antara Februari hingga Oktober 2021.

Bagi pertuduhan pertama hingga 14, tertuduh didakwa melakukan amang seksual fizikal dengan memaksa mangsa melakukan seks oral, menggosok dan memegang kemaluan dan melakukan onani serta mencium bibir mangsa.

Tertuduh turut berdepan satu pertuduhan melakukan amang seksual bukan fizikal dengan cara menunjukkan video lucah yang bersifat seksual.

Pertuduhan dibuat di bawah Seksyen 14(a), 14(b) dan 14(d) Akta Kesalahan-Kesalahan Seksual Terhadap Kanak-Kanak 2017 yang membawa hukuman maksimum penjara 20 tahun dan sebatan, jika sabit kesalahan.

Tertuduh turut didakwa di bawah Seksyen 15(e) akta sama yang peruntukan hukuman penjara maksimum 10 tahun atau denda tidak melebihi RM20,000 atau kedua-duanya jika sabit kesalahan.

Timbalan Pendakwa Raya Afiqa Liyana Rozman memohon mahkamah tidak menawarkan sebarang jaminan terhadap tertuduh kerana mengambil kira kepentingan awam dan keseriusan kesalahan yang dilakukan.

Mahkamah menetapkan 23 Februari depan untuk sebutan semula kes dan serahan dokumen berkaitan. — Hamimah Hamid


ANGGOTA POLIS PARAH DILANGGAR PENYELUDUP MINYAK

KULIM: Seorang anggota polis cedera parah selepas motosikal ditungganginya terbabas ketika cuba menahan kenderaan pacuan empat roda dipandu lelaki disyaki penyeludup minyak.

Dalam kejadian kira-kira 9.15 pagi tadi di Jalan Kulim-Serdang itu, mangsa dilapor dihimpit kenderaan jenis Nissan Frontier yang dipandu seorang lelaki hingga menyebabkannya terjatuh dan mengalami kecederaan di kepala.

Mangsa berusia 31 tahun dari Unit Rondaan Bermotosikal (URB) Balai Polis Hi-Tech Kulim kini dirawat di Hospital Pulau Pinang dalam keadaan tidak sedarkan diri,

Ketua Polis Daerah Kulim, Superintendan Mohd. Redzuan Salleh berkata, kejadian berlaku ketika mangsa bersama rakan setugas cuba mengejar kenderaan suspek yang melarikan diri daripada pemeriksaan.

Katanya suspek yang berusia 40-an berjaya ditahan di kawasan Butterworth, Pulau Pinang kira-kira pukul 12 tengah hari tadi.

Hasil siasat mendapati suspek yang berasal dari Sungai Petani mempunyai tiga rekod jenayah lampau serta positif dadah jenis THC.

Kenderaan dipandu suspek juga dikesan telah diubah suai dengan meletakkan tangki minyak tambahan di bahagian belakang kenderaan.

Mohd. Redzuan berkata kes disiasat di bawah Seksyen 307/186 Kanun Keseksaan dan Seksyen 15 (1) (a) Akta Dadah Berbahaya 1952 serta Seksyen 42 (1) dan 44 Akta Pengangkutan Jalan 1987. — AlHijrah Online


EMPAT INDIVIDU TERMASUK BAYI MAUT DALAM NAHAS KENDERAAN

CHUKAI: Empat individu termasuk seorang bayi maut dalam kemalangan melibatkan dua kereta Proton Persona di Jalan Terengganu-Jabor, dekat sini petang tadi.

Komander Operasi Balai Bomba dan Penyelamat (BBP) Cheneh Mohd Hafiezul Mohamad berkata kejadian tersebut turut menyebabkan lapan individu termasuk tiga kanak-kanak mengalami kecederaan.

“Dalam kereta yang pertama, dua perempuan dewasa dan seorang bayi maut, manakala empat lagi termasuk dua kanak-kanak cedera. Kereta tersebut dalam perjalanan dari Bukit Besi, Dungun menghala ke Bandar Baru Cheneh, Kemaman.

“Dalam kereta yang kedua pula, seorang lelaki dewasa maut dan empat lagi termasuk seorang kanak-kanak cedera. Kereta tersebut dalam perjalanan dari Perasing dekat Jabor menuju ke Batu Rakit, Kuala Nerus,” katanya hari ini.

Mohd Hafiezul berkata lima anggota dari BBP Cheneh dan enam anggota yang bersedia di kawasan Rehat & Rawat (R&R) Perasing bergegas ke lokasi sebaik pihaknya menerima panggilan kecemasan pada 4.47 petang tadi.

Katanya proses mengeluarkan kesemua mangsa yang maut dan cedera baru sahaja selesai, bagaimanapun identiti mereka masih belum dikenal pasti.–AlHijrah Online


TIDAK BERDOSA TIDAK MENUNAIKAN SOLAT JUMAAT UNTUK PATUH SOP

ALOR SETAR: Kegagalan untuk menunaikan solat Jumaat kerana mematuhi prosedur operasi standard (SOP) bagi mencegah penularan COVID-19 adalah tidak berdosa dan ia dibenarkan mengikut syarak.

Pendakwah, Syeikh Ahmad Faisol Omar berkata, perkara tersebut termasuk dalam keuzuran yang mana seseorang yang uzur dan tidak dapat menunaikan solat Jumaat maka gugurlah kewajipan itu bagi dirinya.

Ahmad Faisol mengulas, apabila gugur kewajipan tersebut, individu terbabit tidak melakukan dosa dan tidak perlu bertaubat kerana ia bukan disengajakan sebaliknya terhalang oleh arahan Perintah Kawalan Pergerakan (PKP).

“Telah ada ketetapan oleh semua mufti di negara ini, kalau tidak solat Jumaat dalam tempoh PKP, bukan sebab dia tak mahu pergi sembahyang tetapi terhalang oleh SOP COVID-19, jadi ketidakhadiran itu termasuk dalam keuzuran,” katanya.

Beliau mengulas kenyataan kontroversi seorang pendakwah wanita yang mengeluarkan kenyataan bahawa individu yang gagal menunaikan solat Jumaat tiga kali berturut-turut wajib bertaubat dengan melakukan solat sunat taubat.

Bagi Ahmad Faisol, kenyataan tersebut boleh menimbulkan rasa resah dan keliru dalam kalangan umat Islam.

“Kenyataan itu bercanggah dengan kebanyakan ulama dunia dan Malaysia, malah mencetuskan kemarahan ramai. Saya percaya pendakwah itu tidak berhasrat untuk timbulkan kontroversi, mungkin beliau tersilap cakap,” katanya.

Oleh itu beliau menasihatkan pendakwah wanita tersebut untuk menarik balik kenyataan berkenaan bagi meredakan keadaan. — AlHijrah Online


Bukan bumiputera tidak berminat dalam sektor awam?

KUALA LUMPUR – Sambutan kurang memberangsangkan dari
kalangan bukan bumiputera dalam sektor perkhidmatan awam menyebabkan ketidakseimbangan
kaum dalam sektor itu, kata Timbalan Menteri di Jabatan Perdana Menteri Dr Md
Farid Md Rafik.

“Berdasarkan kepada jumlah permohonan, sambutan dari
kalangan bukan bumiputera agak kurang memberangsangkan berbanding kumpulan
bumiputera.

“Kesemua proses pelantikan adalah berdasarkan merit dan tidak sama sekali berdasarkan kaum atau bangsa. SPA dan pihak berkuasa melantik yang lain sentiasa membuka peluang kepada semua kaum untuk memohon,” katanya dalam kenyataannya semalam, sebagaimana dipetik Bernama dalam laporannya tentang saiz perkhidmatan awam negara.

Menurut Md Farid lagi, pelantikan ke dalam perkhidmatan awam
perlu melalui proses permohonan, temu duga dan pelantikan. Justeru itu beliau
berkata, usaha akan diteruskan bagi menarik minat golongan bukan bumiputera
menyertai perkhidmatan awam.

Beliau juga menafikan dakwaan yang menyatakan saiz
perkhidmatan awam Malaysia terlalu besar dan perlu dikecilkan untuk menjimatkan
perbelanjaan pengurusan kerajaan pada setiap tahun.

“Saiz perkhidmatan awam Malaysia masih ideal dan tidak
terlalu besar berbanding negara lain,” katanya.

Ini kerana jumlah penjawat awam sebanyak 1.6 juta orang
turut melibatkan sektor pendidikan, pasukan keselamatan dan tenaga kerja
kesihatan yang lazimnya tidak diambil kira sebagai kakitangan awam di
negara-negara lain.

“Sekiranya ketiga-tiga sektor ini tidak diambil kira, ia
hanya melibatkan sejumlah 616,718 kakitangan (setakat Mei 2018) ataupun nisbah
1:51 kepada rakyat Malaysia,” petik Bernama.

Beliau mengulas sedemikian terhadap isu tular bertajuk
“Askar hanya makan tidur, tak pernah menembak, baik kerja ladang Felda” dalam
sebuah portal yang memetik sebuah artikel bertajuk “My Proposal For The
Reduction And Improvement Of Our Civil Service” yang ditulis seorang ahli
perniagaan di blognya.

Md Farid juga menyatakan isu perbelanjaan pengurusan terutama
berkaitan gaji kakitangan awam yang meningkat saban tahun sentiasa dalam
perhatian kerajaan, dan kerana itulah beberapa inisiatif seperti mengecilkan
saiz perkhidmatan awam secara berperingkat dengan hanya 1.6 juta perjawatan
diisi daripada keseluruhan 1.7 juta perjawatan yang wujud dibuat untuk
menangani masalah ini.

“Kerajaan juga mengambil pendekatan dasar penswastaan di
mana kerajaan akan mengurangkan beban kewangan, meninggikan kecekapan dan
penghasilan kerja, menggalakkan pertumbuhan ekonomi dan pembahagian sumber yang
lebih cekap,” katanya.

Langkah-langkah ini dijangka dapat menjimatkan perbelanjaan
emolumen sehingga RM1.9 billion serta penjimatan sebanyak RM490 juta bagi
bayaran pencen kakitangan awam.

Beliau juga meminta semua pihak menilai semula tanggapan
negatif mereka terhadap sektor ini dan bersikap lebih adil dan
bertanggungjawab.


PILIHAN RAYA SUDAH BERLALU, HAYATI WASATIYYAH KUKUHKAN KEMBALI KEHARMONIAN DAN PERPADUAN

KUALA LUMPUR: Keghairahan kempen pilihan raya yang berlangsung baru-baru ini terutama bahan kempen yang menyentuh perkara sensitif seperti isu perkauman, raja dan agama (3R) dibimbangi telah mewujudkan suasana tidak harmoni dalam hubungan masyarakat di negara ini.

Himpunan Gerakan Islam Malaysia (HGIM) dalam satu kenyataan hari ini melahirkan rasa kecewa terhadap perkara itu dan mahu rakyat Malaysia kembali mengukuhkan semula hubungan dengan berpegang kepada prinsip wasatiyyah.

“HGIM menyeru semua pihak terutama ahli politik agar berhenti memainkan sentimen 3R dan menggugat kestabilan kerajaan persekutuan, sebaliknya memberi fokus untuk memulihkan negeri dan negara dari pelbagai sudut.

“Pilihan Raya Umum dan Negeri telah berlalu, inilah masanya untuk semua pihak berganding bahu mempertaut dan mengukuhkan semula hubungan antara anggota masyarakat.

“Rakyat Malaysia terutama umat Islam diseru agar menghayati dan mengamalkan Islam wasatiyyah yang menekankan keseimbangan, keadilan dan kecemerlangan, serta menolak segala bentuk fitnah, mengkafirkan sesama orang Islam, menggunakan kata-kata kesat serta sebarang bentuk ekstremisme dan radikalisme yang merosakkan keharmonian dan mengeruhkan perpaduan rakyat Malaysia,” kata HGIM dalam kenyataan hari ini.

Jelas kenyataan tersebut, dengan mendukung nilai-nilai wasatiyyah, menolak ekstemisme dan berganding bahu memperjuangkan keharmonian serta kemajuan negara, HGIM yakin Malaysia akan menjadi negara cemerlang.

HGIM dalam pada itu menzahirkan kebimbangan jika isu 3R tidak dibanteras, ia boleh menggugat perpaduan dan keharmonian masyarakat pelbagai kaum dan agama di Malaysia. – AlHijrah Online


TAJAAN HAJI RAJA SALMAN UNTUK 400,000 JEMAAH ADALAH PALSU

KUALA LUMPUR: Tawaran Haji Raja Salman atau Mohammed Bin Salman (MBS) untuk 400,000 jemaah yang tular di media sosial adalah palsu, kata Pegawai Penyelidik di Pejabat Atase Agama, Kedutaan Arab Saudi di Kuala Lumpur, Ahmad Fazrin Yahaya.

Katanya, Program Tetamu Haji Pelayan Dua Tanah Suci hanya akan menaja sekitar 5,000 jemaah haji setahun dari serata dunia.

Walaubagaimanapun, pendaftarannya secara tertutup dan diuruskan oleh pihak Kedutaan Arab Saudi sahaja.

“Raja Salman tidak akan mengeluarkan kuota sebegini besar apatah lagi cara memohonnya disebarluas sebegitu rupa.

“Penipu kuota atau visa haji akan menggunakan modus operandi yang sama, antaranya dakwaan bahawa mereka ada kuota Raja Salman, kuota MBS, kuota kerabat Raja dan Sultan,” katanya dalam satu hantaran di Facebook hari ini.

Justeru, beliau menasihati para jemaah untuk berhati-hati dengan segala tawaran haji yang diterima.

“Jika ada pihak yang menawarkan pakej haji visa mujamalah atau furada tanpa ada penafian wang deposit atau bayaran penuh dikembalikan jika visa gagal diperolehi, maka tinggalkanlah tawaran-tawaran seperti ini,” katanya. –AlHijrah Online


CAKE MINTA KERAJAAN KEDAH PANTAU JUDI DALAM TALIAN, KURANGKAN LESEN JUALAN ARAK

ALOR SETAR: Persatuan Pengguna Kedah (CAKE) mengucapkan tahniah kepada kerajaan negeri yang memutuskan untuk tidak lagi memperbaharui lesen perjudian, di samping menyuarakan harapan agar lesen penjualan minuman keras pula dapat dikurangkan.

Presidennya Mohamad Yusrizal Yusoff berkata susulan langkah menutup sepenuhnya premis perjudian dan loteri di Kedah, pihaknya juga berharap kerajaan negeri dapat memantau kegiatan perjudian dalam talian yang dipercayai akan berleluasa.

“Tahniah kepada kerajaan Kedah kerana berjaya menutup premis perjudian dan loteri selepas tidak lagi memperbaharui lesen perjudian mereka. CAKE berharap pihak berkuasa dapat memperketatkan lagi undang-undang terutamanya berkaitan perjudian dalam talian,” katanya.

Beliau yang ditemui ketika membuat tinjauan harga dan bekalan barangan keperluan di Pasar Besar Alor Setar dekat sini hari ini berkata sebelum ini pihaknya banyak menerima laporan daripada penghulu dan wakil kampung berhubung kegiatan perjudian dalam talian yang berlaku di kawasan mereka.

“Selain itu persatuan juga berharap kerajaan negeri dapat mengurangkan lesen penjualan minuman keras bagi menghadkan penjualan arak yang dijual secara berleluasa di kedai-kedai biasa. Cara ini sekurang-kurangnya dapat menggurangkan kadar kemalangan kerana ada kes membabitkan pemandu yang memandu dalam keadaan mabuk,” katanya.

Semalam, Menteri Besar Kedah Datuk Seri Muhammad Sanusi Md Nor memaklumkan operasi semua premis perjudian dan loteri di Kedah tamat apabila kerajaan negeri memutuskan untuk tidak lagi memperbaharui lesen perjudian yang tamat tempoh pada 31 Dis 2023. — AlHijrah Online


PKP MUNGKIN DISAMBUNG, BANTUAN BERSKALA BESAR DIUMUMKAN ISNIN ATAU SELASA

KUALA LUMPUR: Perdana Menteri, Tan Sri Muhyiddin Yassin memaklumkan Perintah Kawalan Pergerakan (PKP) 3.0 yang tamat esok dijangka akan dilanjutkan.

Menurutnya, fasa pertama Pelan Pemulihan Negara (PPN) perlu diteruskan bagi mencapai jumlah kes positif COVID-19 kurang daripada 4,000 kes.

“Sekarang mereka kata PKP dah nak tamat. Saya kata, mulai sekarang kita taksebut PKP, kita sebut kita berada dalam fasa, sekarang ini fasa pertama (PPN) sampai Julai mungkin pertengahan bulan dan sebagainya.

“Bukan kata 28 Jun tamat PKP, itu silap. Kita masih di fasa pertama PPN dan akan dilanjutkan sehingga cecah nilai ambang bawah 4,000 kes dengan kes di Unit Rawatan Rapi (ICU) tidak lagi berada pada paras tenat dan vaksinasi ditingkatkan,” katanya.

Dalam masa yang sama, Muhyiddin turut memaklumkan bahawa kerajaan akan mengumumkan bantuan lebih komprehensif secara menyeluruh kepada lebih 12 juta isi rumah yang terkesan, pada Isnin atau Selasa nanti.

Memetik laporan BERNAMA, Muhyiddin berkata bantuan tersebut merangkumi sektor Perusahaan Kecil dan Sederhana (PKS) yang terkesan dengan pelaksanaan PKP 3.0 bagi mengekang penularan wabak COVID-19.

“Kumpulan B40 dan M40 dah tentu (dibantu) termasuk dalam pemberian moratorium, kumpulan T20 juga ada (yang layak).

“Perinciannya akan saya maklumkan esok (Isnin) atau lusa supaya semua tahu di mana kita berada, tapi apa yang penting kita beri sokongan kepada semua kumpulan masyarakat,” katanya.—AlHijrah Online


KANAK-KANAK MAUT JATUH DARI TINGKAT 10 KONDOMINIUM

LABUAN: Seorang kanak-kanak perempuan berusia 12 tahun maut dipercayai terjatuh dari tingkat 10 sebuah kondominium awal pagi ini.

Ketua Polis Labuan Supt Ahmad Jawila berkata mayat kanak-kanak itu ditemukan di tingkat satu oleh penduduk kondominium berkenaan.

Beliau berkata kanak-kanak itu dipercayai terjatuh kira-kira 5.28 pagi dan kematiannya disahkan oleh pegawai perubatan yang tiba di tempat kejadian pada 7.42 pagi.

Katanya siasatan awal mendapati kejadian tidak melibatkan unsur jenayah dan kematian diklasifikasikan sebagai mati mengejut.

“Mayat dihantar ke Hospital Labuan untuk bedah siasat,” katanya. — AlHijrah Online


SEKOLAH TUTUP DUA HARI JIKA SATU KES COVID-19 DILAPORKAN

KUALA LUMPUR: Mana-mana sekolah yang melaporkan satu kes positif COVID-19 akan ditutup sekurang-kurangnya dua hari.

Arahan yang berkuatkuasa pada Rabu itu dimaklumkan oleh Timbalan Menteri Pendidikan, Datuk Dr Mah Hang Soon.

Lapor Astro Awani yang memetik laporan Sin Chew Daily, Dr Hang Soon berkata pelajar yang terjejas dengan penutupan sekolah berkenaan akan beralih ke pembelajaran dalam talian sehingga kelas fizikal disambung semula.

“Keputusan yang berkuat kuasa pada Rabu itu akan memberi kuasa kepada pihak sekolah untuk mengeluarkan notis memaklumkan ibu bapa mengenai penutupan sekolah apabila terdapat kes positif COVID-19,” katanya pada Rabu.

Langkah tersebut juga katanya bagi mengekang penularan COVID-19 di sekolah.

Katanya penutupan sekolah juga akan memberi ruang proses sanitasi secara menyeluruh selain mengurangkan kebimbangan ibu bapa, guru dan murid.

Keputusan penutupan sekolah selama dua hari dibuat semasa mesyuarat menteri peringkat tinggi yang dipengerusikan oleh Menteri Kanan Pendidikan, Senator Datuk Dr Mohd Radzi Md Jidin semalam.

Tempoh penutupan sekolah yang lebih panjang jelas Dr Hang Soon akan dinilai pejabat kesihatan daerah yang melakukan tinjauan di sekolah terbabit selain penilaian oleh Majlis Keselamatan Negara. — AlHijrah Online


POLIS TUMPAS KEGIATAN DOKTOR JUAL SIJIL VAKSIN COVID-19 PALSU

KUALA TERENGGANU: Polis berjaya membongkar kegiatan seorang doktor klinik swasta yang menjual sijil vaksin COVID-19 palsu, di Marang, Terengganu, pada Sabtu lepas.

Ketua Polis Terengganu Deputi Komisioner Datuk Rohaimi Md Isa berkata, doktor yang berusia 51 tahun itu ditahan dalam serbuan polis dengan kerjasama Jabatan Kesihatan Negeri (JKN) Terengganu selepas mendapat aduan awam berkenaan kegiatan tersebut.

Katanya, kegiatan tersebut dipercayai dilakukan sejak September tahun lepas dengan mengenakan cas bayaran antara RM400 hingga RM600 bagi mereka yang mendapatkan sijil vaksinasi palsu itu.

“Siasatan awal polis mendapati kira-kira 1,900 individu terlibat dalam mendapatkan sijil vaksinasi palsu itu, sementara pemeriksaan MySejahtera bagi individu tersebut akan dilakukan bagi mengesan jumlah sebenar individu yang tidak menerima vaksinasi tetapi mempunyai sijil tersebut.

“Kami percaya terdapat individu dari luar Terengganu ini yang turut menggunakan khidmat doktor berkenaan bagi mendapatkan sijil vaksinasi palsu,” katanya dalam satu sidang media, hari ini.

Rohaimi berkata, suspek juga dipercayai menggunakan ejen dan diberi komisen RM50 bagi mempromosikan perkhidmatannya dan kebanyakan pelangganya berurusan secara dalam talian dengan doktor tersebut.

Kes disisasat mengikut Seksyen 420 Kanun Keseksaan.—AlHijrah Online


AGENSI PELANCONGAN UMRAH DISARAN PULANGKAN WANG JEMAAH

BUKIT GANTANG : Agensi pelancongan yang mengendalikan ibadah umrah disaran memulangkan wang yang sudah dibayar bakal jemaah namun tidak dapat meneruskan ibadat itu sejak tahun lalu susulan prosedur operasi standard (SOP) ditetapkan kerajaan Arab Saudi akibat pandemik Covid-19.

Menteri di Jabatan Perdana Menteri, Senator Idris Ahmad berkata, bayaran balik perlu kerana SOP Arab Saudi kini menetapkan syarat kelayakan jemaah mesti berusia 18 hingga 60 tahun.

Menurut Senator Idris, syarat itu menyebabkan ramai bakal jemaah dari Malaysia berusia lebih 60 tahun tidak dapat menunaikan umrah walaupun bayaran sudah dibuat.

Beliau turut berkata, Kementerian Pelancongan, Seni dan Budaya (MOTAC) disaran campur tangan dalam soal tuntutan itu sekiranya ada agensi atau syarikat pelancongan yang enggan membayar balik wang jemaah terlibat.

Ini kerana jelas beliau, sebarang perkara berkaitan aspek pengurusan ibadah Umrah tertakluk di bawah seliaan MOTAC.

Mengulas mengenai SOP jemaah Umrah yang akan ditetapkan kerajaan, Senator Idris berkata, ia akan diumumkan dalam masa terdekat selepas dibincangkan dalam mesyuarat kabinet semalam.

Beliau berkata demikian kepada media selepas menyampaikan bantuan Musa’adah Banjir kepada Sekolah Rendah Islam Bistari Darul Mulkan, Jalan Kuala Sepetang, Bukit Gantang, hari ini. —AlHijrah Online.


COVID-19: MALAYSIA DIKEJUTKAN LAGI, 691 KES BAHARU

PUTRAJAYA: Jumlah kes baharu positif COVID-19 meningkat drastik dengan 691 kes sekaligus menjadi jumlah kes harian tertinggi setakat ini.

Lebih mendukacitakan empat kematian akibat pandemik tersebut dilapor hari ini.

Ketua Pengarah Kesihatan, Tan Sri Dr Noor Hisham Abdullah berkata, daripada empat kematian hari ini satu adalah di Pulau Pinang manakala tiga lagi kematian di Sabah.

Seorang bayi perempuan berumur satu tahun antara mangsa yang meninggal dunia hari ini.

Pertambahan kes baharu hari ini menjadikan jumlah keseluruhan kes naik kepada 13,504 kes, dan kes aktif pula meningkat kepada 2,936 kes.

Lebih separuh daripada jumlah kes baharu hari ini iaitu sebanyak 394 kes daripada Kluster Tembok, Kedah (penjara) manakala 219 kes daripadanya melibatkan zon-zon merah di Sabah.

Setakat ini sembilan daerah berada di dalam zon merah iaitu tujuh daerah di Sabah, satu daerah di Kedah (Kota Setar) dan satu daerah di Selangor (Klang).—AlHijrah Online


Kelebihan menyantuni asnaf

BERAPA ramai di antara kita yang benar-benar mengambil berat tentang kesusahan hidup insan lain yang berada di sekeliling kita? Berapa ramai di antara kita yang selalu mendoakan saudara-saudara kita yang diuji dengan bencana, peperangan, dan sebagainya?

Sedarkah kita, menyenangkan dan menggembirakan orang lain merupakan antara amalan yang paling disukai Allah?

Berdasarkan sebuah hadis Nabi Muhammad SAW yang bermaksud, “Wahai
Rasulullah SAW, siapakah orang yang paling disukai Allah? Dan apakah amalan
yang paling disukai Allah?

Nabi Muhammad SAW menjawab, “Orang yang paling disukai Allah ialah
orang yang paling bermanfaat kepada orang lain. Amalan yang paling disukai
Allah ialah kegembiraan yang engkau hadirkan buat seseorang Muslim, atau engkau
angkat kesusahan yang menimpanya, atau engkau langsaikan hutangnya atau engkau
hilangkan kelaparannya. Dengan aku berjalan bersama saudaraku untuk suatu
urusannya lebih aku suka daripada beriktikaf di masjid selama sebulan.” (Hadis
riwayat at-Thabrani)

Asnaf atau penerima manfaat merujuk kepada orang yang mendapat manfaat
atau keuntungan daripada orang yang memberi manfaat. Dalam konteks Islamic
Relief Malaysia (IRM), penerima manfaat IRM terdiri daripada golongan fakir,
miskin, ibu tunggal, anak yatim, warga emas, orang kelainan upaya (OKU) dan
lain-lain.

Pemilihan mereka sebagai orang yang layak menerima manfaat adalah
berdasarkan penilaian yang ketat dari pihak IRM bagi mengelakkan sebarang
perkara yang tidak diingini.

Dalam menjalankan setiap misi bantuan, roh kemanusiaan perlu diterapkan
dan ditanam di dalam jiwa setiap petugas supaya apa yang dilakukan lahir dari
hati yang ikhlas sehingga dapat menjiwai perasaan penerima manfaat.

Menerusi pelbagai projek bantuan seperti Pembangunan Komuniti, Ramadhan
Relief, Qurban, Cheer to School dan pelbagai lagi, setiap kakitangan IRM
digalakkan untuk turun ke lapangan bagi melihat dan merasai sendiri kehidupan
getir dan penuh cabaran yang dilalui oleh golongan tersebut.

Dengan itu, beberapa kelebihan akan diperoleh antaranya ialah dapat mewujudkan
rasa kehambaan dengan menziarahi saudara kita. Selain sangat dituntut agama, ia
dapat mengingatkan bahawa kita hanyalah seorang hamba yang layak diuji oleh
Pencipta kita.

Misi ini juga dapat meningkatkan rasa syukur dalam diri petugas.
Apabila melihat kehidupan orang lain yang lebih susah, rasa syukur dengan apa
yang dimiliki akan terbit dalam diri. Dengan melihat penderitaan insan lain
yang dilalui dengan penuh kepayahan, boleh membuatkan petugas insaf dan redha
dengan takdir yang ditentukan Ilahi.

Pengalaman bergaul dengan penerima manfaat ini juga banyak memberi
iktibar kepada petugas, dan dikongsikan kepada pihak lain untuk menjadi sumber
inspirasi buat mereka.

Rasulullah S.A.W dengan akhlak baginda yang terpuji seringkali
menggauli golongan asnaf ini. Bahkan, baginda berwasiat kepada Abu Dzar agar
mencintai orang-orang miskin dan dekat dengan mereka;

Dari Abu Dzar Radhiyallahu ‘anhu, dia berkata: “Kekasihku (Rasulullah) SAW
berwasiat kepadaku dengan tujuh hal: (1) supaya aku mencintai orang-orang
miskin dan dekat dengan mereka,(2) beliau memerintahkan aku agar aku melihat
kepada orang yang berada di bawahku dan tidak melihat kepada orang yang berada
di atasku…” (Hadis Riwayat At-Tabrani dan Ahmad)

Oleh itu, perhatikanlah di sekeliling kita. Masih adakah golongan ini yang perlu kita santuni? Jika tiada, carilah. Carilah kerana mereka sebenarnya ada di celah-celah kehidupan kita. Di sebalik warna-warni hiasan duniawi, terselit hamparan kusam yang perlu diwarnai. Bantu dengan seikhlas hati. Jika tidak melalui sumbangan wang, bantulah mereka dengan tenaga, kata-kata semangat dan doa yang boleh menjadi penguat diri mereka.

* Nor Zafirah Zahari, Petugas Islamic Relief Malaysia


IBADAH UMRAH DIBENARKAN BERMULA 4 OKTOBER

RIYADH: Arab Saudi umum membenarkan semula umat Islam menunaikan umrah bermula 4 Oktober depan selepas lebih enam bulan menggantung kebenaran ibadah itu sejak Mac lalu susulan penularan COVID-19.

Menurut Kementerian Dalam Negeri Arab Saudi, keputusan tersebut selepas mengambil kira hasrat dan aspirasi umat Islam untuk menunaikan ibadah tersebut.

Pun begitu jelas kenyataan yang dikeluarkan kementerian tersebut, kebenaran akan dibuat secara berperingkat dan mematuhi langkah pencegahan kesihatan yang diperlukan bagi mengelak penularan COVID-19.

Ujar kementerian itu pada peringkat pertama, kira-kira 6,000 warganegara dan penduduk Arab Saudi sahaja akan dibenarkan untuk melakukan ibadah umrah setiap hari mulai 4 Oktober depan.

Pada peringkat kedua jumlah jemaah akan ditingkatkan kepada 15,000 sehari namun masih melibatkan warganegara dan penduduk di dalam negara itu.

Umat Islam dari luar Arab Saudi hanya akan dibenarkan mengerjakan ibadah umrah pada peringkat ketiga yang bermula 1 November depan dan bilangan jemaah ketika itu ditingkatkan kepada 20,000 orang pada setiap hari, kata kementerian tersebut.

Jumlah jemaah pada kapasiti penuh atau 100 peratus hanya akan dibuat pada peringkat keempat selepas pandemik COVID-19 diumumkan tamat oleh badan berkaitan.

Bagaimanapun sumber kementerian Arab Saudi itu memaklumkan, semua peringkat dan fasa kebenaran yang dirancang mungkin berubah kerana tertakluk kepada perkembangan semasa COVID-19. — AlHijrah Online


BAYI DIHURUNG SEMUT, DITINGGALKAN DI HENTIAN BAS

IPOH: Seorang bayi lelaki ditemui dengan keadaan dihurung semut dalam sebuah kotak di Hentian Bas Taman Kota Wira, Taiping pagi semalam.

Ketua Polis Daerah Taiping ACP Razlam Ab Hamid berkata bayi malang itu yang dibaluti dengan tuala, ditemui oleh seorang wanita yang memberhentikan kenderaan untuk mengambil barang di dalam bonet kereta, kira-kira pukul 10 pagi.

“Semasa wanita itu turun dari keretanya, beliau terdengar bunyi bayi menangis di hentian bas berkenaan sebelum menjumpai bayi,” katanya dalam kenyataan semalam.

Beliau berkata bayi itu telah dikejarkan ke Hospital Taiping bagi mendapatkan rawatan lanjut dan hasil pemeriksaan oleh doktor mendapati bayi berkenaan cukup sifat dan matang seberat 2.62 kilogram.

Razlam berkata bayi itu mengalami masalah pernafasan laju, serta memerlukan intubasi dan mempunyai ciri-ciri kurang air dalam badan dan  telah diberikan rawatan dan antibiotik.

“Keadaan bayi kini stabil dan masih dirawat di unit rawatan intensif neonatal (NICU),” katanya.

Razlam berkata polis sedang mengenal pasti suspek yang membuang bayi itu dan kes disiasat di bawah Seksyen 317 Kanun Keseksaan iaitu menyembunyikan kelahiran dengan niat membuang bayi.–AlHijrah Online


KONSERT DUA HARI SELEPAS MAULIDUR RASUL, PULAU PINANG ARAH IA DIBATALKAN

GEORGER TOWN: Kerajaan Pulau Pinang meminta Majlis Bandaraya Seberang Perai (MBSP) membatalkan kelulusan konsert Viral Lagu-Lagu Tik Tok yang dijadual berlangsung pada 30 Sept di Dewan Milenium, Kepala Batas dekat sini.

Timbalan Ketua Menteri I Datuk Dr Mohamad Abdul Hamid berkata konsert itu telah mendapat bantahan penduduk setempat kerana dikatakan tidak mengambil kira sensitiviti umat Islam, lebih-lebih lagi ia diadakan dua hari selepas umat Islam meraikan sambutan Maulidur Rasul.

“Kerajaan negeri mengambil maklum mengenai konsert itu dan selaku Exco Pembangunan Agama Islam, Pendidikan, Pengajian Tinggi dan Perpaduan Masyarakat, saya telah meminta pihak MBSP untuk membatalkan kelulusan konsert berkenaan, bagaimanapun pihak penganjur memohon memindahkan lokasi konsert ke Batu Kawan dengan syarat-syarat tambahan.

“Warga setempat (Kepala Batas) telah mengemukakan bantahan rasmi mereka kepada Datuk Bandar MBSP baru-baru ini,” katanya dalam kenyataan hari ini.

Sejak Selasa, tular poster penganjuran Konsert Viral Lagu-Lagu TikTok Malaysia Indonesia 2023 yang menampilkan artis antaranya Baby Shima dan beberapa artis Indonesia.

Bagaimanapun, di dalam poster itu tidak dinyatakan mengenai kadar caj tiket selain tiada maklumat lengkap pihak penganjur yang mengendalikan acara terbabit.

Sementara itu, Ahli Dewan Undangan Negeri (ADUN) Bertam Datuk Seri Reezal Merican Naina Merican dalam hantaran di Facebooknya turut menyatakan bantahan mengenai penganjuran konsert berkenaan.

Katanya setelah mendapat maklumat terperinci beliau telah mengarahkan #TeamBertamKita mengemukakan bantahan rasmi kepada Datuk Bandar MBSP Datuk Azhar Arshad.

“Penganjuran konsert hiburan sebegini, pertamanya tidak sesuai diadakan dalam persekitaran Kepala Batas dan keduanya ia diadakan dua hari selepas umat Islam meraikan sambutan Maulidur Rasul,” katanya. — AlHijrah Online


TARIF ELEKTRIK PENGGUNA DOMESTIK TIDAK DINAIKKAN, ELAK BEBAN RAKYAT – PM

PUTRAJAYA: Kerajaan tidak berhasrat untuk menaikkan tarif elektrik kepada pengguna domestik bagi mengelakkan rakyat terbeban, kata Perdana Menteri Datuk Seri Anwar Ibrahim.

Beliau berkata keputusan itu turut melibatkan industri kecil dan sederhana (IKS), syarikat pertanian serta pengeluar makanan walaupun ia memberi implikasi kewangan kepada negara hampir RM30 bilion setahun.

“Jika dikenakan pun (kenaikan tarif elektrik) hanya terhadap syarikat-syarikat multinasional yang eksport kerana tarif terlalu rendah buat mereka dan subsidi itu tidak harus diberikan kepada syarikat gergasi yang untungnya tinggi.

“Dari segi rakyat tidak ada langsung cadangan kerajaan untuk naikkan tarif elektrik,” katanya pada sidang media selepas mempengerusikan Mesyuarat Kabinet di sini hari ini.

Anwar, bagaimanapun berkata kenaikan terhadap syarikat multinasional hanya akan berlaku secara berperingkat dan berpatutan untuk memastikan ia tidak menjejaskan operasi dan unjuran syarikat.

Menurut Perdana Menteri, maklumat terperinci mengenai keputusan itu akan diumumkan Menteri Sumber Asli, Alam Sekitar dan Perubahan Iklim Nik Nazmi Nik Ahmad.–AlHijrah Online


SURAU PENUH DIPERCAYAI PUNCA JEMAAH SECARA SPONTAN SOLAT DI KAWASAN LAPANG – POLIS

BUKIT MERTAJAM: Ratusan individu yang dirakam mendirikan solat sunat Aidiladha di kawasan lapang berdekatan Surau Taman Pelangi, Juru, dipercayai kerana mereka tidak mendapat kebenaran untuk mengerjakan ibadah itu di dalam surau ekoran jumlah jemaah telah mencapai had kapasiti yang dibenarkan.

Ketua Polis Pulau Pinang, Datuk Mohd Shuhaily Mohd Zain berkata, siasatan awal pihaknya mendapati solat sunat itu dibuat secara spontan oleh ratusan jemaah tersebut selepas gagal masuk ke dalam surau.

“Hasil siasatan kita pada peringkat awal ini kita dapati ia berlaku secara spontan dan itu tidak bermakna kami tidak akan menyiasat apa yg berlaku pada pagi tadi.

“Pihak saya akan terus siasat sekiranya berlaku perancangan membawa jemaah yang sedemikian ramai ke surau tersebut pada pagi tadi,” katanya.

Tambah beliau, siasatan pihaknya mendapati tiada pelanggaran prosedur operasi standard (SOP) oleh surau tersebut dan limpahan yang berlaku diluar kawalan pihak pengurusan.

Kata Mohd Shuhaily pihaknya akan cuba mengenalpasti kira-kira 200 jemaah yang dipercayai hadir untuk solat jemaah di kawasan lapang tiu.

Beliau juga memohon maaf kepada seluruh penduduk di Pulau Pinang atas kegagalan mengesan perkara berkenaan lebih awal.

“Saya selaku Ketua Polis Pulau Pinang memohon maaf kepada semua rakyat Pulau Pinang akan kegagalan kami mengesan lebih awal,” katanya.

Beliau turut menasihatkan orang ramai agar terus membuat laporan kepada polis melalui talian 04-2221722 sekiranya mengesyaki berlakukan pelanggaran SOP sebelum menularkannya di laman sosial.

Terdahulu, tular di laman sosial video berdurasi 22 saat memaparkan sekumpulan jemaah dipercayai warga asing melakukan solat sunat Aidiladha di di kawasan lapang yang didakwa tidak mematuhi SOP ditetapkan.

Jabatan Hal Ehwal Agama Islam Negeri Pulau Pinang (JHEAINPP) sebelum ini memaklumkan solat sunat Aidiladha hanya dibenar dilakukan di masjid negeri dan daerah dengan kapasiti 150 orang, masjid kariah (100) serta surau (50). — AlHijrah Online


SANUSI DITAHAN: PAS NASIHAT SEMUA PIHAK BERTENANG, HORMATI PROSES PERUNDANGAN

KUALA LUMPUR: PAS menasihatkan semua pihak khususnya para ahli dan penyokong supaya bertenang dan menghormati undang-undang berhubung penahanan Menteri Besar Kedah Datuk Seri Muhammad Sanusi Md Nor.

Setiausaha Agung PAS, Datuk Seri Takiyuddin Hassan berkata PAS mengikuti dengan cermat perkembangan kes tersebut.

“PAS mengikuti dengan cermat perkembangan kes melibatkan YAB Dato’ Seri Haji Muhammad Sanusi bin Md Nor, Menteri Besar Kedah, yang dilaporkan telah ditahan oleh pihak PDRM untuk didakwa di mahkamah hari ini.

“PAS menyarankan semua pihak, khususnya para ahli dan penyokong, supaya bertenang dan menghormati proses perundangan,” katanya.

Menerusi hantaran di laman Facebook Muhammad Sanusi, beliau ditahan polis kira-kira 3 pagi tadi di sebuah hotel di Kuala Lumpur dan dibawa menaiki kenderaan pelbagai guna (MPV) polis ke Ibu Pejabat Polis Daerah Gombak.

Menteri Besar Kedah itu akan berdepan pertuduhan di Mahkamah Sesyen Selayang berhubung kenyataannya yang didakwa menyentuh isu 3R (agama, kaum dan raja) dalam ceramah politiknya. – AlHijrah Online


JUAL FACEMASK MELEBIHI HARGA SILING SATU KESALAHAN

KUALA LUMPUR: Pengusaha premis perniagaan yang menjual pelitup muka atau facemask melebihi harga maksimum ditetapkan kerajaan boleh dikenakan tindakan tegas.

Menteri Kanan (Keselamatan), Datuk Seri Ismail Sabri Yaakob berkata ini kerana terdapat laporan ada pusat beli-belah di Kelantan yang mengenakan bayaran sebanyak RM10 bagi lima keping pelitup muka, selain melarang pelanggan memasuki premis jualan mereka jika tidak membeli peralatan perlindungan diri (PPE) itu.

Katanya, kerajaan sebelum ini menetapkan harga siling bagi penutup pelitup muka RM1.50 sekeping.

“Kalau mereka jual lebih daripada harga siling maka kedai itu telah melakukan kesalahan di bawah Akta Kawalan Harga dan Antipencatutan (AKHAP) 2011, Kementerian Dalam Negeri dan Hal Ehwal Pengguna (KPDNHEP).

“Jadi mereka boleh diambil tindakan oleh KPDNHEP. Jadi saya harap KPDNHEP ambil maklum tentang perkara ini agar tindakan segera boleh diambil,” katanya pada sidang media harian Perintah Kawalan Pergerakan Bersyarat (PKPB) yang disiarkan stesen television tempatan hari ini.

Ismail Sabri mengulas tindakan segelintir pasar raya cuba mengambil kesempatan terhadap orang ramai dengan memaksa mereka membeli pelitup muka pada harga tinggi sebelum memasuki premis perniagaan mereka. — AlHijrah Online


BINTARA MUDA MARITIM APMM DIDAKWA TERIMA SUAPAN RM400

BUTTERWORTH, 21 Jun – Seorang anggota Agensi Penguatkuasaan Maritim Malaysia (APMM) mengaku tidak bersalah di Mahkamah Sesyen di sini hari ini atas tuduhan menerima wang tunai berjumlah RM400 daripada seorang pengutip kepah tahun lalu.

Bintara Muda Maritim Ridzwan Che Leh, 46, membuat pengakuan itu di hadapan Hakim Sitarun Nisa Abdul Aziz selepas mengaku faham terhadap pertuduhan yang dibacakan ke atasnya. Dia didakwa memperoleh suapan RM400 sebagai dorongan untuk tidak mengambil tindakan terhadap seorang lelaki yang melakukan kesalahan mengutip kepah menggunakan tangguk bergalah atau kor bergalah tanpa lesen di kawasan perairan Kuala Bukit Tambun, Seberang Perai Selatan antara pukul 10 malam hingga 12 tengah malam pada April 2015.

Ridzwan yang bertugas di APMM Daerah Maritim 2 Pulau Pinang didakwa di bawah Seksyen 17(a) Akta Suruhanjaya Pencegahan Rasuah Malaysia (SPRM), yang jika sabit kesalahan boleh dipenjara maksimum 20 tahun dan denda tidak kurang lima kali ganda nilai suapan atau RM10,000, yang mana lebih tinggi.

Timbalan Pendakwa Raya SPRM Amin Yaacub menawarkan jaminan RM15,000, namun hakim menetapkan jaminan RM1,500 dengan seorang penjamin setelah Ridzwan membuat rayuan dengan mengatakan perlu menanggung empat anak termasuk dua yang sedang belajar di kolej.

Hakim kemudiannya menetapkan 21 Julai ini sebagai tarikh serahan dokumen dan meminta tertuduh melantik peguam.

BERNAMA


TRAGEDI KEPALA AIR: ABANG SYUKUR MAYAT ADIK DIJUMPAI, AKAN DIKEBUMIKAN DEKAT PUSARA IBU

CHUKAI: Shahrizal Saliman, 40, abang kepada Muhammad Fikri Saliman, 24, mangsa tragedi kepala air Jeram Air Putih, di sini tidak dapat menahan sebak apabila dikhabarkan mayat adik bongsunya itu berjaya ditemukan hari ini.

Mayat Muhammad Fikri ditemukan 9.20 pagi tadi oleh pasukan pencarian selepas hampir seminggu dihanyutkan arus deras kepala air ketika pemuda dari Batu Pahat Johor itu berkelah bersama keluarga tunangnya di jeram berkenaan pada 1 Julai lepas.

“Alhamdulillah, berkat hari Jumaat yang mulia ini, akhirnya adik saya berjaya ditemui dalam keadaan… perginya… saya tak boleh cakap apa-apa, saya bersyukur,” katanya sambil menahan kesedihan ketika ditemui media di Pusat Kawalan Operasi di Balai Polis Air Putih di sini, hari ini.

Shahrizal berkata jenazah adiknya itu akan dikebumikan berhampiran pusara ibunya, Zaiton Rasib, di Tanah Perkuburan Islam Kampung Parit Kuda, Batu Pahat.

Menurutnya kenderaan membawa jenazah adiknya akan bertolak dari Hospital Sultanah Nur Zahirah, Kuala Terengganu selepas solat Isyak malam ini dan dijangka tiba di kampung halaman mereka pada waktu Subuh nanti.

Shahrizal telah berada di Pusat Kawalan Operasi di sini sejak Selasa bagi mengikuti rapat perkembangan pencarian adiknya dan sembilan lagi mangsa yang terlibat dalam tragedi berkenaan.

Semalam, selepas diberikan kebenaran khas oleh pihak berkuasa untuk masuk ke kawasan pencarian, anak ketiga daripada lima beradik itu mengambil peluang melaungkan azan sebagai ikhtiar agar adiknya dan seorang lagi mangsa iaitu Putri Nor Fatin Karim, 14, ditemukan.

“Pelbagai usaha telah dilakukan, termasuk solat hajat dan saya serta keluarga sentiasa berdoa adik saya ditemui. Mungkin adik saya ‘mendengar’ laungan azan saya semalam,” katanya.

Pada masa sama, Shahrizal turut berterima kasih kepada pasukan pencarian daripada pelbagai agensi, badan bukan kerajaan dan penduduk kampung yang bertungkus lumus dalam operasi mencari dan menyelamat (SAR) yang kini memasuki hari keenam.

Dengan penemuan mayat Muhammad Fikri itu, kini operasi diteruskan bagi mengesan satu lagi mangsa iaitu Putri Nor Fatin.

Terdahulu, jenazah lapan sekeluarga yang ditemukan sebelum ini telah selamat dikebumikan di Tanah Perkuburan Islam Lepar Hilir 3, Kuantan, Pahang pada Selasa dan Rabu lepas. –AlHijrah Online


LELAKI BERI MINUMAN KERAS PADA BAYI DIREMAN

BALIK PULAU: Seorang lelaki direman polis selama lima hari bermula bagi membantu siasatan berhubung video yang tular memaparkan suspek memberi minuman keras kepada bayinya.

Suspek, 19 tahun, dikenakan perintah reman yang dikeluarkan Majistret Khalijah Mohd Khalid di Mahkamah Majistret Balik Pulau.

Ketua Polis Daerah Barat Daya, Superintendan Kamarul Rizal Jenal berkata, polis berjaya menahan suspek tersebut pada 1.30 tengah hari semalam.

Siasatan awal mendapati kejadian itu berlaku di rumah sewa suspek di Kampung Telok Awak, Teluk Bahang, pada Mac lalu.

“Hasil soal siasat mendapati video berkenaan dipercayai dirakam rakan suspek dan ketika itu bayi lelaki tersebut baru berusia lima bulan.

“Semakan lanjut juga mendapati, suspek mempunyai 14 rekod lampau berkaitan jenayah dan masih dalam tempoh pengawasan pihak polis,” katanya selepas ditemui di Ibu Pejabat Polis Daerah (IPD) Barat Daya.

Memetik laporan MalaysiaGazette, mangsa berusia sembilan bulan itu berada dalam keadaan sihat namun dibawa ke hospital untuk pemeriksaan lanjut.

Kes disiasat mengikut Seksyen 31(1)(A) Akta Kanak-Kanak dan Seksyen 233 Akta Komunikasi dan Multimedia.–AlHijrah Online


Anti vaksin: Agenda politik gagalkan usaha kerajaan?

OLEH: SYED AZWAN SYED ALI / BERNAMA

Awalnya, puak yang menentang vaksin langsung menolak vaksin sebagai ikhtiar perubatan untuk memerangi pandemik COVID-19. Hujah mereka guna kononnya vaksin COVID-19 adalah agenda “new world order” untuk menguasai dunia.

Antara dakwaan kononnya vaksin ini nanti akan membolehkan nanocip ditanam ke dalam tubuh manusia, mengubah DNA kita dan akhirnya ‘mengawal’ manusia.

Pada masa yang sama, melalui media sosial yang menjadi medium utama penyebaran konspirasi-konspirasi tular dan enak dibaca ini, ada sekelompok individu yang menuduh perkara bertentangan iaitu COVID-19 ini sebenarnya adalah agenda Islamisasi dunia.

Dakwaannya adalah pelitup muka yang digunakan sebagai kebiasaan dalam normal baharu bagi mengekang penularan COVID-19 itu sebenarnya agenda Islamisasi dunia.

Mula-mula pakai pelitup muka, kemudian pakai purdah, demikian gambaran di Barat yang dikaitkan dengan agenda Islamofobia.

Akhirnya, populasi dunia sama ada orang Islam atau bukan Islam, akan saling menunding jari dek kerana pandemik yang telah menjangkiti lebih 116 juta individu dan membunuh lebih 2.5 juta nyawa di lebih 200 negara di dunia.

Di Malaysia, pokok utama yang menjadi kebimbangan awal mengenai vaksin, termasuk vaksin Pfizer-BioNTech yang kini digunakan di negara ini, adalah bagaimana vaksin ini dihasilkan dalam yang masa singkat?

Malah bagi puak anti-vaksin, kepentingan dan kegunaan vaksin di Malaysia cuba diremehkan sedangkan fakta jelas menunjukkan bahawa pemberian vaksin telah dijalankan melalui Program Imunisasi Kebangsaan sejak awal 1950-an bagi melindungi rakyat daripada penyakit cegahan vaksin.

Setakat ini, 11 jenis vaksin bagi mencegah 13 jenis penyakit cegahan vaksin diberikan kepada kanak-kanak di Malaysia iaitu Tuberkulosis, Hepatitis B, Difteria, Tetanus, Batul Kokol (Pertussis), Polio, Haemophilus Influenza Jenis B (Hib), Demam Campak (Measles), Rubella, Beguk (Mumps), Pneumokokal, Japanese Encephalitis (JE) dan Human Papillomavirus (HPV).

Sebelum ini, jemaah haji dan umrah Malaysia juga diwajibkan mengambil vaksin meningokokus bagi melindungi mereka di tanah suci dan terbaru, Kerajaan Arab Saudi mewajibkan pengambilan vaksin COVID-19 bagi melindungi jemaah haji dan umrah daripada jangkitan pandemik itu.

Jadi bagaimana vaksin COVID-19 dihasilkan dengan terlalu cepat? Adakah vaksin selamat digunakan, apakah faktwa di sebalik penggunaan vaksin dan adakah penggunaannya mematuhi undang-undang negara?

Menjawab persoalan ini, usaha pembangunan vaksin COVID-19 sebenarnya dimulakan secara intensif selepas kod genetik virus dikongsikan penyelidik dari China pada Januari 2020. Kes positif COVID-19 pula dilaporkan di negara kita pada penghujung bulan yang sama.

Namun berbeza dengan situasi sebelum ini, Jawatankuasa Khas Jaminan Akses Bekalan Vaksin COVID-19 (JKJAV) melalui Handbook Program Imunisasi COVID-19 Kebangsaan (PICK) menjelaskan, pembangunan vaksin pandemik yang bermula dari wilayah Wuhan, China dipercepatkan dengan pelaburan besar-besaran di peringkat global membabitkan negara-negara, badan dunia, syarikat farmaseutikal dan individu.

Pembangunan vaksin COVID-19 juga lebih pantas ekoran hasil kajian terdahulu (patogen-patogen yang pernah mencetuskan pandemik, epidemik dan endemik seperti Virus Nipah, SARS dan lain-lain) yang membantu penyelidikan ketika ini.

Persoalannya, adakah ini bermakna kesemua usaha ini, termasuk kepesatan dan kemajuan manusia dalam teknologi perubatan adalah konspirasi pihak tertentu untuk mengawal dunia atau ia hanyalah sekadar kemajuan sains?

Sebenarnya ketika umat Islam di Malaysia masih meragui status penggunaan vaksin, Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam telah memutuskan bahawa penggunaan vaksin COVID-19 adalah harus dan ia wajib diambil golongan yang ditetapkan kerajaan.

Dari sudut keselamatan, penggunaan vaksin COVID-19 adalah dikawal selia Akta Racun 1952 (Akta 366), Akta Jualan Dadah 1952 (Akta 368), Peraturan-peraturan Kawalan Dadah dan Kosmetik 1984 dan Akta Pencegahan dan Pengawalan Penyakit Berjangkit (Akta 342) selain penggunaan vaksin COVID-19 di negara memerlukan kelulusan ketat Bahagian Regulatori Farmasi Negara (NPRA).

Namun apa yang menariknya adalah selepas vaksin tiba di Malaysia pada 21 Februari lalu dan selepas Program Imunisasi COVID-19 Kebangsaan bermula secara rasmi pada 24 Februari lalu dengan Perdana Menteri Tan Sri Muhyiddin Yassin menjadi individu pertama di negara ini divaksinasi, timbul pula beberapa isu lain antaranya kononnya vaksin Pfizer hanya diberikan kepada golongan VIP dan barisan hadapan, manakala rakyat biasa akan menerima vaksin ‘second class’ dari China.

Ramai yang tidak menyedari pada hari sama vaksin dari China, Sinovac tiba di Malaysia pada 27 Februari lalu, ada pihak yang dikesan mengedarkan risalah anti-vaksin dan lebih menarik vaksin ini (Sinovac) dinamakan sebagai vaksin PKC (Vaksin Parti Komunis China).

Penulis yang turut menerima risalah dua muka surat itu yang antara lain mengandungi artikel bertajuk “Menolak Komunisme Menjauhi Virus PKC” mendapati gambaran yang cuba disampaikan melalui artikel-artikel di dalam risalah ini adalah vaksin Sinovac dari China tidak selamat.

Persoalannya, adakah ini usaha terancang pihak tertentu untuk menggagalkan usaha kerajaan untuk melindungi rakyat melalui program imunisasi kebangsaan atau lebih teruk jika ia tindakan berunsurkan politik?

Jika benar ini yang berlaku maka malanglah nasib rakyat Malaysia kerana yang dipertaruhkan adalah nyawa manusia selepas kerajaan pimpinan Muhyiddin telah menetapkan sasaran supaya 80 peratus daripada populasi atau 26.5 juta rakyat Malaysia diberi vaksin secara percuma.

Sehingga semalam (5 Mac 2021), hanya 1.9 juta rakyat Malaysia mendaftar untuk menerima vaksin melalui MySejahtera. Angka itu amat jauh dari sasaran kerajaan selepas lebih seminggu program imunisasi kebangsaan dimulakan.

Difahamkan, Perdana Menteri yang mempengerusikan sendiri Mesyuarat Khas Majlis Keselamatan Negara Mengenai COVID-19 mengarahkan proses pendaftaran dan pelaksanaan imunisasi dilipatgandakan dengan segera membabitkan kerjasama semua pihak, termasuk kerajaan negeri.

Ini kerana program imunisasi kebangsaan antara strategi ‘exit policy’ (jalan keluar) Putrajaya dalam mengekang pandemik COVID-19 dengan pendekatan seimbang menjaga keselamatan rakyat dan menjamin kelangsungan ekonomi negara selepas sektor ekonomi dibuka secara berperingkat.

Penulis yakin sekiranya kerajaan menyegerakan pengumuman pakej pampasan bagi mereka yang mempunyai kesan sampingan serius seperti yang dilakukan Singapura, lebih ramai rakyat akan mendaftarkan diri dalam program imunisasi negara.

Dan satu perkara lagi, kerajaan tidak seharusnya menekankan soal tindakan/hukuman ke atas mereka yang gagal hadir temujanji vaksin walaupun secara teknikalnya akan berlaku pembaziran dos vaksin. Apa yang penting, kerajaan boleh memikirkan mekanisme penyelesaian dalam isu ini di kemudian hari.

Jikapun situasi ini (tidak hadir temujanji vaksin) berlaku, ia akan membabitkan jumlah kecil.

Apa yang lebih penting adalah lebih ramai rakyat Malaysia mendaftarkan diri dalam program imunisasi kebangsaan, sekali gus mengenepikan dakwaan dan konspirasi anti-vaksin yang mungkin saja diperkudakan agenda politik. — AlHijrah Online

Syed Azwan Syed Ali adalah wartawan kanan BERNAMA dengan pengkhususan dalam liputan di zon konflik dan bencana. Beliau juga menulis tentang isu-isu antarabangsa dan semasa rakyat.

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.

KREDIT: BERNAMA


JOE BIDEN RAI ISMAIL SABRI, PEMIMPIN ASEAN DI WHITE HOUSE

WASHINGTON: Perdana Menteri, Datuk Seri Ismail Sabri Yaakob mengadakan pertemuan dengan Presiden Amerika Syarikat (AS), Joe Biden dan pemimpin ASEAN di The White House pada Khamis (Jumaat di Malaysia).

Presiden Biden mengadakan pertemuan dengan para pemimpin ASEAN bersempena Sidang Kemuncak Khas ASEAN-AS selama dua hari di sini, bermula Khamis.

Pertemuan bersejarah ini dilihat sebagai titik permulaan untuk membawa impak positif terhadap hubungan diplomatik, dagang dan ekonomi kepada Malaysia.

Ismail Sabri turut menekankan kepaksian ASEAN dalam kerjasama ASEAN-AS pada sidang kemuncak itu, selain berharap semoga sidang kemuncak khas ini akan menjadi landasan strategik bagi ASEAN dan AS mengkaji serta meneroka bidang kerjasama pragmatik bagi memperkukuh kerjasama sedia ada.

Ismail Sabri turut menyertai Biden dan pemimpin ASEAN untuk sesi bergambar secara berkumpulan di pekarangan The White House sebelum menghadiri majlis makan malam yang dihoskan Presiden Biden.

Sidang kemuncak khas dengan pemimpin negara Asia Tenggara itu kali kedua dianjurkan oleh Presiden AS di negara ini.

Pada Februari 2016, Presiden AS ketika itu, Barack Obama meraikan pemimpin ASEAN di Sunnylands, California.

Pemimpin ASEAN lain yang menghadiri pertemuan kali ini ialah Sultan Brunei, Sultan Hassanal Bolkiah; Presiden Indonesia Joko Widodo; Perdana Menteri Singapura, Lee Hsien Loong dan Perdana Menteri Kemboja, Hun Sen.

Perdana Menteri Thailand, Prayut Chan-o-Cha; Perdana Menteri Vietnam, Pham Minh Chinh dan Perdana Menteri Laos, Dr Phankham Viphavanh juga turut serta.

Filipina yang baru sahaja melangsungkan pilihan raya diwakili Setiausaha Luar Teodoro Locsin Jr., manakala tiada wakil dari Myanmar yang kini diperintah tentera junta sejak rampasan kuasa pada Februari 2021. – Alhijrah Online


SEKATAN PERGERAKAN PENUH BERJAYA ELAK “MALAPETAKA” – DG HISHAM

KUALA LUMPUR: Sekatan pergerakan penuh yang berkuat kuasa pada 1 Jun lalu berjaya mengelakkan Malaysia daripada “malapetaka”.

Ketua Pengarah Kesihatan, Tan Sri Dr Noor Hisham Abdullah berkata, sebelum pelaksanaan ‘full lockdown’, negara berdepan risiko peningkatan kes jangkitan sehingga 13,000 kes sehari pada 14 Jun dan boleh mencecah sehingga 40,000 kes beberapa minggu kemudiannya.

Menurutnya, Malaysia berjaya menghindarkan risiko tersebut berlaku sekaligus melandaikan lengkuk jangkitan daripada pelaksanaan ‘full lockdown’.

Bagaimanapun, Hisham berkata masih banyak yang perlu dilakukan untuk menurunkan lagi angka kes baharu.

“Selagi masih ada pergerakan dan aktiviti berkumpul beramai-ramai di sesetengah sektor, kita akan tetap berada di mana kita hari ini.

“Jika orang lain berdegil, kita sendiri masih boleh membawa perubahan dengan mengamalkan sekatan pergerakan kendiri, menyelamatkan diri dan keluarga,” katanya.

Memetik laporan Awani, Hisham turut mengingatkan bahawa Malaysia berdepan ancaman beberapa varian COVID-19 baharu seperti Beta dan Delta, yang mudah tersebar dan boleh menyebabkan angka jangkitan bertambah.

“Kita sekarang dalam peperangan, dan menyelamatkan negara adalah keutamaan kita. Jika tidak, nasib kita akan jadi seperti India,” katanya.—AlHijrah Online


AMALAN PRINSIP 5 ‘I’ DALAM BUDAYA KERJA AGENSI AGAMA

PUTRAJAYA: Prinsip lima ‘I’ yang diterjemahkan dari tuntutan rukun Islam pertama akan menjadi budaya kerja agensi-agensi di bawah Jabatan Perdana Menteri (Hal Ehwal Agama).

Menterinya, Senator Datuk Dr Mohd Na’im Mokhar berkata, lima ‘I’ yang dimaksudkan adalah Ilmu, Integriti, Itqan, Ikhlas dan Istiqamah.

“YB Menteri mengajak agensi-agensi Islam Persekutuan supaya menterjemahkan tuntutan Rukun Islam pertama iaitu ucapan kalimah syahadah ke dalam bentuk budaya kerja yang saya namakan sebagai Prinsip 5 ‘I’.

“Lima “I” yang saya maksudkan ialah, Ilmu, Integriti, Itqan, Ikhlas, dan Istiqamah,” kata Mohd Na’im menerusi ucapannya ketika mempengerusikan Mesyuarat Pasca Kabinet pertama sejak dilantik sebagai Menteri di Jabatan Perdana Menteri (Hal Ehwal Agama) di Putrajaya, hari ini.

Selain lima ‘I’, Mohd Na’im turut menyentuh tentang tanggungjawab agensi-agensi agama untuk menzahirkan Islam sebagai suatu agama yang memelihara keharmonian sejagat, hingga Islam yang menjadi agama Persekutuan di negara ini tidak dimusuhi oleh masyarakat bukan Islam.

Menyentuh tentang Pelan Strategik Hal Ehwal Agama yang mengunjurkan perancangan 14 agensi hal ehwal Islam hingga tahun 2026, Mohd Na’im berkata pelaksanaannya mestilah berasaskan kajian dan data saintifik agar sebarang dasar dan polisi yang dilaksanakan lebih objektif, praktikal dan tidak bersifat retorik.

Sehubungan itu katanya, agensi hal ehwal Islam perlu mempunyai pangkalan data berpusat dan perlu bersedia ke arah pendigitalan perkhidmatan.

Mohd Na’im dalam ucapannya juga menyeru semua agensi hal ehwal Islam memanfaatkan peranan Majlis Kebangsaan Bagi Hal Ehwal Agama Islam Malaysia (MKI) sebagai suatu platform efektif untuk mencapai kesepakatan dan penyeragaman dalam hal ehwal pengurusan Islam, perundangan serta pendidikan.

Ia termasuk berperanan menyelaraskan pentadbiran dan pengurusan hal ehwal Islam pada peringkat Persekutuan dan negeri agar lebih kukuh dan mantap.

Mesyuarat Pasca Kabinet tersebut dihadiri ketua agensi-agensi hal ehwal Islam termasuk Ketua Pegawai Eksekutif TV AlHijrah, Namanzee Harris.—AlHijrah Online


HAWANA 2022: LAPORAN MEDIA BANTU PIHAK BERWAJIB AMBIL TINDAKAN

KUALA LUMPUR: Kerajaan tidak pernah menghalang media daripada menyiarkan sebarang laporan berita.

Perdana Menteri Datuk Seri Ismail Sabri Yaakob berkata ia kerana melalui berita yang dilaporkan adakalanya dijadikan panduan pihak berwajib untuk mengambil tindakan susulan.

“Saya akui bahawa profesion kewartawanan harus kekal bebas dan berfungsi tanpa gangguan dan campur tangan pihak lain bagi menjamin kebebasan bersuara di negara ini.

“Menjadi harapan kerajaan agar golongan wartawan terus menyiarkan laporan yang adil dan proaktif dalam mengeluarkan cadangan bagi penyelesaian kepada sesuatu isu yang dibangkitkan,” katanya ketika berucap merasmikan Hari Wartawan Nasional (HAWANA) 2022 di Melaka hari ini.

Kerajaan juga katanya sentiasa mendengar dan prihatin terhadap laporan yang dibangkitkan oleh media.

Malah semua kementerian dan agensi kerajaan sentiasa memberi kerjasama kepada media dalam membantu memudahkan penyaluran maklumat yang seimbang, tepat, sahih dan memuaskan hati seluruh Keluarga Malaysia.

Tambahnya beliau yakin langkah ‘semak dan imbang’ terhadap setiap informasi yang diterima tetap menjadi amalan media bagi mengelak berlaku sebarang salah lapor yang boleh menjejaskan integriti dan kepercayaan terhadap media.

Sementara itu bagi mendukung standard dan menaikkan tahap profesionalisme kewartawanan negara, perdana menteri menyarankan penubuhan Pusat Kajian Kewartawanan Malaysia.

“Pusat kajian ini boleh mengumpul data rujukan melibatkan semua bentuk kajian yang dilakukan ke arah memantapkan disiplin kewartawanan di Malaysia. Ia juga boleh melibatkan interaksi dengan pelbagai bidang kemasyarakatan lain merentasi konteks budaya yang berbeza.

“Saya berharap pusat tersebut dapat dimanfaatkan oleh golongan akademik dan penyelidik menjalankan kajian sejarah serta perjalanan bidang kewartawanan di Malaysia dan juga di Nusantara,” katanya.

Beliau turut mencadangkan Pusat Kajian Kewartawanan Malaysia itu diwujudkan di Melaka, dengan mengambil kira sejarah tempat bermulanya perkembangan dunia kewartawanan. – AlHijrah Online


POLIS KESAN PEMILIK AKAUN TIKTOK, LELAKI TUNJUK PISTOL DALAM FESTIVAL ANIMASI

PETALING JAYA: Polis sedang mengesan pemilik akaun Tiktok serta individu yang membawa senjata dalam satu festival animasi di sebuah pusat beli belah, di sini, yang videonya tular di media sosial semalam.

Ketua Polis Daerah Petaling Jaya ACP Mohamad Fakhrudin Abdul Hamid berkata, video itu memaparkan seorang lelaki yang menggayakan watak animasi sedang berjalan sambil menyelak bajunya menampakkan satu objek menyerupai senjata diselitkan di seluarnya.

“Satu laporan polis dibuat mengenai penularan video itu dan dipercayai kejadian berlaku dalam pusat beli belah di daerah ini yang mana terdapat penganjuran festival animasi selama empat hari bermula 13 hingga 16 Mei lalu.

“Lelaki dalam rakaman berkenaan disyaki salah seorang peserta yang turut menggayakan watak animasi semasa hadir ke festival itu,” katanya.

Sehubungan itu, polis telah membuka kertas siasatan di bawah Seksyen 223 Akta Komunikasi dan Multimedia Malaysia 1998 bagi siasatan lanjut.—AlHijrah Online


POLIS TAHAN TIGA LELAKI DISYAKI PUKUL PEKERJA KEDAI NASI KANDAR

PUTRAJAYA: Polis menahan tiga lelaki yang dipercayai terlibat memukul dua pekerja restoran nasi kandar terkemuka di Cyberjaya dekat sini semalam.

Ketua Polis Daerah Sepang ACP Wan Kamarul Azran Wan Yusof berkata tiga lelaki berumur antara 50 dan 51 itu ditahan berasingan di Balai Polis Cyberjaya dan Ibu Pejabat Polis Daerah Sepang antara pukul 1.40 pagi dan 10 pagi tadi.

Dalam kejadian kira-kira pukul 7.30 malam itu, tiga lelaki itu yang berkunjung ke restoran berkenaan untuk makan dipercayai bertindak memukul pekerja kedai setelah salah seorang daripada mereka ditegur kerana menggunakan jari untuk mengambil lauk di seksyen nasi kandar kedai berkenaan.

“Suspek dikatakan menggunakan jarinya untuk mengambil lauk dalam keadaan mabuk… Akibat ditegur, mereka telah bertindak agresif dan mula memukul pekerja,” katanya dalam kenyataan hari ini.

Beliau berkata pekerja kedai itu turut dipukul menggunakan pengepit makanan besi di bahagian kepala dan badan, menyebabkan mereka mengalami lebam serta luka, antaranya di bahagian kepala, badan, leher, bahu serta tangan, dan insiden pergaduhan itu menjadi tular di media sosial.

Wan Kamarul berkata kes disiasat mengikut Seksyen 324 Kanun Keseksaan kerana mendatangkan kecederaan serta Seksyen 427 dan Seksyen 506 kanun sama kerana melakukan tindakan menakut-nakutkan secara jenayah.

Beliau berkata seorang daripada yang ditahan itu merupakan pemandu pelancong yang mempunyai enam rekod jenayah dan lima kes dadah, manakala seorang lagi adalah pemandu teksi dengan tiga rekod jenayah dan dua rekod dadah.

Katanya seorang daripada lelaki berkenaan telah ditahan reman selama tiga hari bermula hari ini, dan polis akan memohon untuk menahan reman dua lagi suspek esok. — AlHijrah Online


KEMATIAN ZULFARHAN: 90 TEKAPAN SETERIKA WAP PADA BADAN ALLAHYARHAM SEBABKAN KEMATIAN TETAPI BUKAN NIAT MEMBUNUH

KUALA LUMPUR: Mahkamah Tinggi Kuala Lumpur memutuskan bahawa sebanyak 90 tekapan seterika wap yang dilakukan oleh lima penuntut Universiti Pertahanan Nasional Malaysia (UPNM) pada anggota badan Pegawai Kadet Laut UPNM Zulfarhan Osman Zulkarnain telah menyebabkan kematian mangsa namun ia tidak terjumlah kepada niat membunuh dengan sengaja.

Memetik laporan BERNAMA, Hakim Datuk Azman Abdullah dalam penghakimannya berkata selepas mengambil kira keterangan Pakar Perubatan Forensik Hospital Serdang Dr Salmah Arshad dan Ketua Jabatan Perubatan Forensik Hospital Sungai Buloh Dr Rohayu Shahar Adnan, mahkamah membuat dapatan bahawa kematian mangsa bukan suatu kematian yang mengejut selepas dicederakan.

Beliau berkata mahkamah membuat penemuan fakta bahawa berdasarkan penelitian dalam kes pembelaan, tertuduh pertama hingga kelima yang menyebabkan 90 tekapan seterika wap ke atas Zulfarhan Osman.

“Tertuduh pertama, kedua, keempat dan kelima mengaku menekap hanya sekali atau dua kali manakala tertuduh ketiga tidak mengaku menekap namun tertuduh keenam dan seorang saksi pendakwaan melihat tertuduh ketiga turut menekap,” katanya.

Azman berkata tiada keterangan kukuh menunjukkan bahawa terdapat individu lain menekap seterika ke badan Zulfarhan Osman selain kelima-lima tertuduh yang secara niat bersama melakukan perbuatan itu.

Beliau berkata di peringkat pendakwaan, Dr Salmah berkata bedah siasat mendapati terdapat 90 kesan luka lecur di hampir keseluruhan badan termasuk kedua-dua belah punggung dan zakar Zulfarhan Osman.

“Kesan luka lecur itu adalah pada kategori tahap satu, dua dan tiga yang didapati dari pangkal leher sehingga ke kaki mangsa termasuk bahu, lengan, dada, perut, rusuk, belikat, betis, paha dan buku lali,” katanya.

Enam tertuduh iaitu Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat, Mohamad Shobirin Sabri dan Abdoul Hakeem Mohd Ali dipenjara 18 tahun selepas didapati bersalah menyebabkan kematian Zulfarhan Osman.

Mahkamah juga menjatuhi hukuman penjara tiga tahun terhadap lima tertuduh kecuali Mohamad Shobirin serta 12 rakannya yang didapati bersalah mencederakan mangsa dan kesemua tertuduh kini berumur 25 tahun.

Dalam penghakiman, Azman berkata Dr Salmah dan Dr Rohayu bersetuju bahawa terdapat 90 kesan tekapan seterika pada tubuh mangsa kecuali pada bahagian muka dan belakang tapak tangan.

“Jika mangsa memakai baju lengan panjang dan umur mangsa panjang maka parut tidak akan kelihatan, begitulah betapa telitinya orang yang menekap seterika wap panas di tubuh mangsa.

“Tertuduh-tertuduh menyatakan mereka sayang kepada mangsa, kalau mereka tidak rasa sayang, muka Zulfarhan Osman akan ditekap juga dan lebih daripada 90 tekapan akan dikenakan,” katanya.

Hakim itu juga berkata nyawa Zulfarhan Osman mungkin boleh diselamatkan sekiranya terdapat campur tangan oleh seorang doktor sebuah klinik swasta di Bangi semasa mangsa menerima rawatan di klinik tersebut.

Beliau berkata pada kebiasaannya, pihak hospital atau klinik kesihatan akan menelefon polis jika mengesyaki pesakit didera kerana ia adalah isu perundangan perubatan.

“Sepatutnya doktor tersebut tidak membabi buta mempercayai mangsa terlibat dengan letupan dalam latihan sehingga terkena pada semua tubuh mangsa termasuk zakar dan testis namun tidak pada muka si mati,” katanya.

Beliau berkata jika mangsa tidak mengalami cedera parah, beliau tidak perlu dibawa ke klinik sebanyak dua kali memandangkan kosnya adalah mahal iaitu kira-kira RM500 bagi setiap sesi rawatan.

Katanya tertuduh boleh membawa mangsa ke hospital kerajaan yang percuma atau klinik UPNM namun mereka tidak berbuat demikian kerana bimbang rahsia mereka (cederakan Zulfarhan Osman) pecah.

Azman juga berkata Zulfarhan Osman mungkin boleh diselamatkan jika seorang jurulatih di UPNM tidak bertindak menularkan keadaan Pegawai Kadet Laut UPNM itu di dalam kumpulan WhatsApp.

Beliau berkata nasib tidak menyebelahi mangsa apabila Kapten Haryani Hassan pendek akal dengan menularkan dalam kumpulan WhatsApp itu siapa yang dimaksudkan ‘sakit’ menurut surat layang yang diterima.

“SP23 (penuntut UPNM, Muhammad Aiman Aufa Asmadi Affendi) yang menulis surat layang bersama tertuduh kelapan (Muhammad Akmal Akif Alias) menyatakan ‘si mati ada memesan kepada beliau jika hendak sapu ubat, sapu semasa dia lena sebab sakit sangat jika dia sedar.’

“Surat layang itu membuktikan penelitian mereka berdua (SP23 dan tertuduh kelapan) bahawa si mati sakit tenat semasa berada di dalam bilik asrama namun tertuduh pertama hingga keenam tidak perasan mangsa cedera parah dan mereka nampak mangsa kelihatan biasa sahaja tidak seperti orang sakit,” katanya.

Azman berkata nasib malang mangsa bermula apabila komputer riba tertuduh pertama iaitu Muhammad Akmal hilang dan ayah tertuduh ke-17, Noriznan Izzairi Noor Azhar telah menelefon serta mengesahkan tiga suspek termasuk mangsa sebagai individu yang mencuri komputer riba itu.

“Pada 21 dan 22 Mei 2017, Zulfarhan Osman telah dibawa ke bilik 03-05 Blok Jebat jam 2.30 pagi dan bermula sesi memukul mangsa oleh tertuduh bertujuan untuk mendapatkan pengakuan mangsa.

“Pada 22 Mei 2017, jam 4.45 pagi hingga hampir Subuh, mangsa mula diseksa dengan menggunakan seterika wap oleh Muhammad Akmal, Muhammad Azamuddin, Muhammad Najib, Muhammad Afif, Mohamad Shobirin atas arahan Muhammad Hasif apabila mangsa tidak mengaku mencuri komputer riba berkenaan,” kata hakim itu.

–AlHijrah Online / BERNAMA


PEMAKAIAN PELITUP MUKA DALAM PENGANGKUTAN AWAM, FASILITI KESIHATAN TIDAK LAGI WAJIB BERKUAT KUASA 5 JULAI

KUALA LUMPUR: Pemakaian pelitup muka semasa berada di dalam pengangkutan awam dan fasiliti kesihatan tidak lagi diwajibkan berkuat kuasa 5 Julai ini, kata Menteri Kesihatan Dr Zaliha Mustafa.

Beliau berkata di bawah penilaian semula prosedur operasi standard (SOP), individu yang positif COVID-19 dan mereka yang mengendalikan pesakit itu, hanya dikehendaki memakai pelitup muka di lokasi berkenaan.

Katanya tempoh pengasingan kes disahkan COVID-19 pula dipendekkan daripada tujuh kepada lima hari dari onset gejala pertama, juga berkuat kuasa 5 Julai ini.

“Individu berisiko tinggi seperti warga emas, individu dengan penyakit kronik, individu dengan imuniti rendah atau ibu mengandung terutama ketika berada di tempat sesak dan kawasan pengudaraan kurang baik pula, amat digalakkan memakai pelitup muka,” katanya dalam kenyataan hari ini.

Selain itu individu bergejala respiratori juga digalakkan memakai pelitup muka bagi mengelakkan jangkitan kepada orang lain dan semasa berada dalam perkhidmatan pengangkutan awam.

Katanya ini kerana kajian mendapati bahawa infektiviti kes COVID-19 tinggi pada lima hari pertama dari onset gejala dengan viral load yang tinggi pada tempoh berkenaan.

Sementara itu, Dr Zaliha berkata status Kawasan Tempatan Jangkitan di Malaysia yang akan tamat esok, dilanjutkan untuk tempoh enam bulan lagi hingga 31 Dis 2023 walaupun penilaian situasi semasa COVID-19 berada pada tahap tidak membimbangkan dan perkhidmatan kesihatan tidak terbeban.

Beliau menjelaskan pelanjutan pengisytiharan itu masih diperlukan memandangkan terdapat risiko kemunculan varian dan subvarian baharu virus SARS-CoV-2 di negara ini.

“Selain itu, perhimpunan ramai yang dijangka berlaku semasa sambutan Hari Raya Aidiladha dan juga Pilihan Raya Negeri, berkemungkinan berisiko menyumbang kepada peningkatan kes dan membebankan sistem perkhidmatan kesihatan kerajaan jika langkah kawalan dan pencegahan tidak dilaksanakan sepenuhnya.

“Ia (juga) bagi membolehkan penguatkuasaan beberapa peruntukan dalam Peraturan-peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) (Pelan Pemulihan Negara) (Fasa Peralihan ke Endemik) 2022 yang digubal atas kuasa Menteri di bawah subseksyen 11(2) Akta Pencegahan dan Pengawalan Penyakit Berjangkit 1988 (Akta 342),” katanya.

Dr Zaliha juga memaklumkan bilangan kes baharu COVID-19 telah menunjukkan penurunan sebanyak 53.5 peratus (5,801 kes kepada 2,698 kes) dan kes kematian 35.3 peratus (17 kes kepada 11 kes) sejak lima minggu kebelakangan ini iaitu bermula Minggu Epidemiologi (ME) 21/2023 hingga ME 25/2023.

“Dari segi kapasiti hospital pula, jumlah kemasukan pesakit COVID-19 ke hospital awam dan pengisian katil fasiliti menurun manakala peratus pengisian katil Unit Rawatan Rapi (ICU) kekal stabil pada enam peratus pada ME 25/2023 berbanding ME 24/2023,” katanya.

Beliau juga memberitahu sebanyak 16,337,744 iaitu 50 peratus penduduk negara ini telah menerima dos penggalak pertama manakala 825,275 (2.5 peratus) sahaja telah menerima dos penggalak kedua hingga 27 Jun lepas.

Dr Zaliha menegaskan KKM akan terus memantau situasi COVID-19 dan juga varian yang dilaporkan untuk mengambil tindakan segera serta wajar apabila diperlukan.

Pada 5 Mei 2023, Pertubuhan Kesihatan Sedunia (WHO) mengumumkan COVID-19 tidak lagi menjadi Kecemasan Kesihatan Awam Yang Menjadi Kepentingan Antarabangsa (PHEIC). — AlHijrah Online


AIDILFITRI: HARGA TIKET MAHAL BEBANKAN WARGA SABAH, SARAWAK

KUALA LUMPUR: Kenaikan tambang penerbangan ke Sabah dan Sarawak semasa musim perayaan bukanlah kejutan bagi rakyat Malaysia, tetapi ia adalah senario yang dijangkakan pada setiap tahun.

Dengan pembukaan semula sempadan negara dan menjelang sambutan Hari Raya Aidilfitri, bagi individu yang telah dua tahun tidak kembali bertemu keluarga disebabkan sekatan COVID-19, sudah pastilah teruja untuk pulang ke kampung halaman.

Syarikat penerbangan komersial tempatan yang menyediakan laluan penerbangan dari Kuala Lumpur ke Kota Kinabalu dan Kuching menawarkan tiket antara RM300 untuk penerbangan pergi balik semasa musim bukan perayaan.

Bagaimanapun, pemantauan Bernama terhadap laman web syarikat penerbangan komersial baru-baru ini menyaksikan tambang penerbangan melonjak sehingga RM2,000 (penerbangan pergi balik) iaitu peningkatan sekitar 566 peratus, menjelang tempoh perayaan Hari Raya Aidilfitri (29 April-8 Mei).

Lily Surianti Suardi, 23, pelajar dari Sabah yang sedang mengikuti program ijazah di Universiti Selangor (UniSEL), berpendapat bahawa syarikat penerbangan harus mempertimbangkan untuk menetapkan kadar berasingan bagi pelajar yang melanjutkan pengajian di semenanjung.

Beliau berkata ini kerana tidak semua pelajar daripada keluarga berkemampuan dan oleh itu syarikat penerbangan tidak boleh menetapkan harga yang melebihi kemampuan semua pihak, terutama golongan pelajar.

“Jika harga tiket (kira-kira) RM1,000 hanya untuk harga tiket penerbangan, banyak pihak yang tidak mampu, lebih-lebih lagi ditambah dengan pendapatan keluarga ekonomi rendah.

“Ada yang datang daripada kalangan B40 ingin balik raya namun disebabkan harga tiket melonjak naik, pelajar macam saya membatalkan hasrat untuk pulang raya di kampung halaman,” katanya ketika dihubungi Bernama.

Bagi eksekutif, Fatin Afiqah Yamin, 25, telah membeli tiket AirAsia ke Kuching pada awal Mac dan dijangka berlepas pada 23 April.

Beliau berkata tiket itu dibeli awal untuk mengelak permintaan tinggi tiket pada musim perayaan kerana tempat duduk yang terhad.

“Sebagai perbandingan, tiket yang dibeli untuk tarikh tersebut adalah RM198, tetapi sekarang telah meningkat kepada RM318 apabila saya menyemak semula harga tiket terkini, hari ini.

“Jadi (RM318) masih mahal dan perbezaannya besar daripada RM198 yang dibeli untuk penerbangan pergi balik,” kata Fatin Afiqah.

Sebelum itu, seorang pengguna Facebook dengan nama Fandyi Sanizan pada 6 April lepas, membuat hantaran merayu syarikat penerbangan tempatan untuk mengurangkan harga tiket penerbangan antara Kuala Lumpur dan Sandakan.

Melalui gambar tangkap layar yang dihantar, ia menunjukkan tiket sehala oleh AirAsia dari Kuala Lumpur ke Sandakan dijadual berlepas pada 30 April ini, berharga RM1,049 manakala harga tiket pergi balik oleh FireFly bagi laluan sama dan tarikh yang sama berharga RM1,400.

Pemerhatian Bernama berdasarkan komen pengguna daripada kumpulan Facebook awam, AirAsia Flight Share Information pada 26 Mac lepas, yang bertanya kepada ahli-ahlinya mengenai tiket penerbangan yang dibeli untuk perjalanan Hari Raya Aidilfitri ke Sabah, menunjukkan rata-rata telah membeli tiket itu seawal tahun lepas.

Seorang daripada mereka yang menggunakan nama pengguna GJ Musang berkata: “Beli tahun lepas pergi balik untuk tiga orang RM1,682.”

Seorang lagi pengguna, Jue Dalilah mengulas bahawa keluarganya membeli tiket dua hala dari Kuala Lumpur ke Tawau untuk kesemua 18 ahli keluarga pada Disember tahun lalu, berharga RM258 seorang (sehala RM129).

“Satu family balik beraya, dah berapa tahun tak dapat balik, time beli tu berbelah bahagi juga takut la ada apa-apa lagi musim pandemik ni kan.. nasib la beli ja hari itu. Telah beberapa tahun kami tidak pulang (ke Tawau) untuk sambutan Hari Raya,” katanya.

Pada 27 Nov tahun lepas, Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata syarikat penerbangan perlu mencari jalan tengah bagi menyelesaikan isu kenaikan harga tiket ke Sabah dan Sarawak terutamanya menjelang cuti akhir tahun dan musim perayaan.

Bagaimanapun, beliau berkata kerajaan sememangnya memahami kekangan perniagaan dihadapi syarikat penerbangan disebabkan COVID-19 yang menjejaskan operasi serta pendapatan syarikat dan tidak akan campur tangan dalam urusan syarikat penerbangan dengan menetapkan harga siling tertentu. –AlHijrah Online


MAIWP NAFI TERBABIT DALAM ISU JEMAAH HAJI TERKANDAS DI KLIA

KUALA LUMPUR: Majlis Agama Islam Wilayah Persekutuan (MAIWP) hari ini menafikan pembabitannya dalam isu yang melibatkan hampir 380 bakal jemaah haji terkandas di Lapangan Terbang Antarabangsa Kuala Lumpur (KLIA) dan Hotel serta Pusat Konvensyen Movenpick KLIA.

Pengerusinya Tan Sri Dr Mohd Daud Bakar berkata ia susulan terdapat logo MAIWP Healthcare Sdn Bhd pada salah satu sepanduk yang dilihat berdekatan kumpulan jemaah berkenaan, yang tular di laman media sosial, semalam.

“MAIWP Healthcare adalah anak syarikat iaitu sebagai vendor sahaja. Mereka (agensi berkenaan) menggunakan khidmat MAIWP Healthcare untuk menyediakan alat perubatan seperti demam, selesema, dan sebagainya di sana.

Beliau berkata demikian ketika ditemui di Majlis Pengagihan Manfaat Wakaf Allahyarham Ahmad Dawjee Dadabhoy MAWIP di sini hari ini.

Beliau berkata MAIWP atau anak syarikatnya bukanlah pihak yang menguruskan jemaah haji, dan ia hanya sebagai pihak yang dianggap kontraktor berasingan menyediakan bahan-bahan perubatan di tanah suci Makkah.

“Dan kita kesal dengan apa yang berlaku dan kita harap pihak yang terlibat mengambil tanggungjawab sepenuhnya dengan apa yang berlaku, dan ini bukan urusan MAIWP kerana MAIWP hanya melihat kepada isu agama, sosial ekonomi islam,” katanya.

Terdahulu kira-kira 380 bakal jemaah haji terkandas di Lapangan Terbang Antarabangsa Kuala Lumpur (KLIA) di sini semalam dipercayai menjadi mangsa penipuan sebuah agensi pelancongan.

Mereka yang berkumpul di Aras 5, Balai Pelepasan KLIA dipercayai menggunakan visa furada untuk menunaikan haji dan tidak melalui Lembaga Tabung Haji (TH).–AlHijrah Online


MAYAT REMAJA LEMAS DITEMUI DI PERANGKAP SAMPAH

GOMBAK: Mayat remaja lelaki disyaki lemas selepas dihanyutkan arus deras semasa menyeberangi Sungai Gong, Rawang, di sini semalam, ditemui di kawasan perangkap sampah Fruit Valley, Bestari Jaya, petang tadi.

Mayat mangsa, Muhammad Alif Fahmi Abdullah, 16, ditemukan pada hari ini di lokasi lebih kurang 10 kilometer (km) dari lokasi mangsa dilaporkan hilang.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata, kejadian melibatkan tiga ahli keluarga yang hanyut semasa cuba menyeberangi sungai selepas aktiviti memancing.

Bagaimanapun, dua mangsa yang merupakan bapa tirinya, 45, dan adik tiri mangsa, 15 tahun berjaya diselamatkan pemancing lain di lokasi kejadian.

“Kedua-dua mangsa terselamat tidak mengalami sebarang kecederaan dan pencarian diteruskan menggunakan kaedah ‘water surface searching’,” katanya dalam satu kenyataan.

Norazam mengulas, pencarian mangsa diperluaskan ke perangkap sampah berdekatan dengan bantuan anjing pengesan (K9) dan unit dron.

Katanya, pasukan mencari telah menjumpai mangsa pada Khamis jam 2.30 petang di kawasan perangkap sampah Fruit Valley, Bestari Jaya.

“Mayat berjaya dibawa naik ke darat oleh pihak bomba dan diserahkan kepada pihak polis untuk tindakan lanjut,” katanya.

Operasi ditamatkan sepenuhnya pada jam 3 petang tadi.—AlHijrah Online


Thailand diselubungi kabut

BANGKOK, 14 Januari – Thailand dijangka melakukan operasi pembenihan awam dalam usaha menangani masalah pencemaran yang menyelubungi ibu negara sejak beberapa minggu lalu.

Teknik itu melibatkan penggunaan
bahan kimia ke udara untuk membantu proses kondensasi awan yang akan
menghasilkan hujan. “Operasi itu bakal dilakukan esok, namun ia bergantung kepada
tiupan angin dan kelembapan,” kata Ketua Pengarah Jabatan Kawalan Pencemaran,
Pralong Dumrongthai.

Sinar Online melaporkan ibu negara Thailand itu diselubungi kabut sejak beberapa hari lalu yang dikhuatiri akan mengancam kesihatan orang ramai jika tahap kualiti udara yang tidak sihat itu berterusan.

 Prof Madya Ekonomi di Universiti Kasetsart
berkata, pencemaran itu kekal di tahap berbahaya untuk tiga hari
berturut-turut, kelmarin dan situasi itu dijangka terus kritikal sehingga bulan
depan disebabkan pola cuaca.

 Menurut laman pemerhati pencemaran udara
berpusat di China, Indeks Kualiti Udara (AQI) di Bangkok telah mencecah 195
iaitu tidak sihat yang mana kawasan seperti Bang Khen berada pada tahap berbahaya
dengan bacaan 394.

Laman itu turut meramalkan Bangkok akan menghadapi kualiti udara berbahaya setiap pagi untuk sepanjang minggu ini kerana cuaca agak berangin.

Difahamkan, ia bukan kabus musim sejuk biasa sebaliknya mengandungi awan debu zarah halus dan bahan pencemar udara lain.


LELAKI HINA NABI, ALLAH DIREMAN EMPAT HARI

SEPANG: Lelaki tular disyaki menghina agama Islam di media sosial baru-baru ini, telah ditahan reman selama empat hari bermula hari ini.

Ketua Polis Daerah Sepang ACP Wan Kamarul Azran Wan Yusof berkata, suspek berusia 39 tahun direman sehingga Khamis di lokap Ibu Pejabat Polis Daerah (IPD) Dang Wangi.

“Pagi tadi perintah reman dikeluarkan oleh Majistret Mahkamah Kuala Lumpur,” katanya dalam kenyataan hari ini.

Semalam, polis menahan seorang lelaki berumur 39 tahun disyaki menghina agama Islam menerusi media sosial, di sebuah rumah di Puchong, kira-kira pukul 12.30 tengah hari.

Siasatan berhubung kes dijalankan oleh Unit Siasatan Jenayah Terkelas (USJT) Ibu Pejabat Polis Bukit Aman, mengikut Seksyen 298A Kanun Keseksaan serta Seksyen 233 Akta Komunikasi dan Multimedia 1998.

Terdahulu, tular video berdurasi 36 saat memaparkan seorang lelaki menghina Nabi Muhammad SAW, Allah SWT serta agama Islam, dan turut mencabar sebuah pertubuhan badan bukan kerajaan (NGO) untuk bersemuka dengannya.—AlHijrah Online


SARAWAK BENAR SOLAT DI MASJID, SURAU TANPA PENJARAKAN FIZIKAL BERMULA 1 APRIL

KUCHING: Sarawak membenarkan solat fardu dan sunat, khutbah serta wirid di masjid dan surau tanpa penjarakan fizikal bermula 1 April ini sejajar dengan Fasa Peralihan ke Endemik COVID-19.

Berdasarkan prosedur operasi standard (SOP) terbaharu yang diumumkan Majlis Islam Sarawak (MIS), semua aktiviti pengimarahan masjid, surau serta aktiviti sosial di premis-premis berkenaan dibenarkan dengan mengamalkan penjarakan fizikal.

Pengurusan dan pengebumian jenazah yang tiada kaitan dengan COVID-19 turut dibenarkan dengan penjarakan fizikal.

“SOP itu masih mengekalkan keperluan memakai pelitup muka sepanjang masa, pendaftaran kehadiran melalui MySejahtera, menggalakkan penggunaan sejadah atau alas sujud sendiri.

“Individu yang masih dalam tempoh kuarantin COVID-19 atau yang mempunyai gejala demam, selesema, batuk atau sesak nafas dilarang menghadiri solat dan semua aktiviti di masjid serta surau,” menurut MIS dalam kenyataan hari ini.

MIS memaklumkan Jawatankuasa Pengurusan Masjid dan Surau bertanggungjawab menguatkuasakan pelaksanaan SOP yang ditetapkan.—AlHijrah Online


ZULKIFLI BUAT LAWATAN MENGEJUT KE SEKOLAH ASRAMA DI BAWAH MAIWP

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri semalam mengadakan lawatan mengejut ke Sekolah Menengah Agama Majlis Agama Islam Wilayah Persekutuan (SMA-MAIWP) dan Sekolah Menengah Integrasi Sains Tahfiz (SMISTA).

Lawatan mengejut itu kata Zulkifli untuk bertemu sendiri dengan pelajar dan mendengar pandangan mereka berhubung kaedah pengajaran dan pembelajaran (PdP).

“Sebagai menteri yang bertanggungjawab terhadap agensi-agensi agama di bawah Jabatan Perdana Menteri, MAIWP adalah antara yang menjadi fokus utama saya termasuk institusi pendidikan di bawahnya.

“Sengaja saya berbual dengan anak-anak pelajar; bertanyakan hal pelajaran dan kehidupan seharian di sekolah dan asrama. Melihat perjalanan PdP dan kehidupan asrama dari sudut pandang pelajar,” katanya dalam ciapan di Twitter rasminya semalam.

Hasil lawatan itu, Zulkifli mengucapkan tahniah kepada warga SMA-MAIWP, SMISTA dan MAIWP atas pengurusan yang cekap dan efektif sepanjang bermulanya sesi persekolahan baru-baru ini. — AlHijrah Online


KES ROGOL: MAHKAMAH ARAH ADUN TRONOH BELA DIRI

IPOH: Ahli Dewan Undangan Negeri (ADUN) Tronoh, Paul Yong Choo Kiong hari ini diarah membela diri atas pertuduhan merogol pembantu rumah warga Indonesia, tiga tahun lalu.

Hakim Datuk Abdul Wahab Mohamed membuat keputusan itu selepas mendapati pihak pendakwaan berjaya membuktikan kes prima facie terhadap tertuduh.

Di dalam hujahan penghakimannya, Abdul Wahab berkata, elemen pertama yang dibuktikan adalah berlakunya penetrasi dan tertuduh melakukan hubungan seks tanpa kerelaan mangsa selain keterangan itu adalah konsisten dengan soalan balas peguam.

Pertuduhan ke atas Paul Yong, 51 tahun dibuat mengikut Seksyen 376 (1) Kanun Keseksaan yang membawa hukuman penjara sehingga 20 tahun dan boleh dikenakan sebat, jika sabit kesalahan.

Pada 28 September lalu, pihak pendakwaan menutup kesnya selepas memanggil 23 saksi termasuk dua saksi terlindung untuk memberi keterangan sepanjang perbicaraan kes itu berlangsung bermula pada 5 April lalu.

Mengikut pertuduhan, Paul Yong didakwa merogol pembantu rumah berusia 23 tahun itu di sebuah bilik di tingkat atas rumahnya di Meru Desa Park antara jam 8.15 malam hingga 9.15 malam pada 7 Julai 2019.

Beliau didakwa di Mahkamah Sesyen Ipoh pada 23 Ogos 2019 ketika memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.

Pada 15 Disember 2020, Mahkamah Persekutuan membenarkan permohonan pembelaan supaya ia dipindahkan ke Mahkamah Tinggi untuk perbicaraan. AlHijrah Online / Hamimah Hamid


200 PELAJAR NIKMATI PERKHIDMATAN GUNTING RAMBUT RAHMAH

GUA MUSANG: Kurang tiga hari bermula sesi persekolahan 2023 yang baharu, 200 murid dan pelajar prasekolah, sekolah rendah dan menengah tidak melepaskan peluang mendapatkan khidmat gunting rambut percuma di Masjid Razaleigh, Bandar Lama, di sini semalam.

Mereka yang berumur lima hingga 17 tahun berkenaan menikmati perkhidmatan yang mendukung Konsep Payung Rahmah saranan kerajaan, juga merupakan kerjasama antara pihak masjid dan kedai gunting rambut Brojaa Barber Shop bermula 8 pagi hingga 3 petang.

Imam Tua Masjid Razaleigh Othman Saufi berkata misi utama program tersebut untuk membantu ibu bapa meringankan bebanan kewangan bagi persediaan pembukaan sesi persekolahan yang baharu Ahad nanti.

“Ini merupakan julung kali program seperti ini diadakan sebagai inisiatif bagi membantu ibu bapa terutama mereka mempunyai anak ramai, dan bertujuan merapatkan silaturahim antara pengurusan masjid dan masyarakat setempat serta menjadikan pusat ibadat ini sebagai pusat khidmat sosial.

“Kebiasaannya, kos untuk gunting rambut kanak-kanak dan remaja di kedai adalah RM7 ke atas, tetapi mereka diberikan perkhidmatan percuma melalui program ini,” katanya kepada pemberita ketika ditemui di Masjid Tengku Razaleigh di sini.

Menurut beliau, selain menggunting rambut percuma pihak masjid turut mengadakan Program Khatan secara percuma kepada lebih 100 kanak-kanak sebagai sumbangan kebajikan baru-baru ini.

Pemilik kedai gunting rambut Wan Mohamad Faizal Wan Mat @ Wan Nawi, 30, berkata lima kakitangan ditugaskan bagi memastikan proses menunggu giliran setelah mendaftar tidak memakan masa lama.

“Tempoh menggunting bagi setiap peserta tidak lebih daripada 10 minit, dan sebanyak lima kaunter dibuka untuk melancarkan proses peserta menunggu dan menggunting rambut mengikut pilihan mereka sendiri,” katanya.

Sementara itu, bapa peserta Wan Muhammad Muzaffar Wan Azmi, 36, turut tidak melepaskan peluang membawa dua anaknya berusia enam dan lapan tahun mendapatkan khidmat gunting rambut secara percuma tersebut.

“Terima kasih kepada pihak masjid yang memahami bebanan ibu bapa terutamanya mempunyai anak ramai. Program seperti ini sangat membantu kami ibu bapa B40 yang rata-ratanya berpendapatan rendah serta berdepan kos hidup tinggi ketika ini.

“Mujurlah ada khidmat gunting percuma kerana dapat membantu ringankan beban kami yang sebelum ini telah membelanjakan wang untuk pakaian sekolah dan buku,” katanya. –AlHijrah Online


SEORANG MAUT DALAM KEMALANGAN BABIT 29 KENDERAAN

PASIR PUTEH: Seorang wanita maut manakala empat lagi cedera termasuk seorang kanak-kanak parah selepas terbabit dalam kemalangan membabitkan antaranya dua lori muatan pasir dan besi serta 21 basikal, di Jalan Kamunting, di sini, pagi tadi.

Ketua Balai Bomba dan Penyelamat (BBP) Pasir Puteh Azhar Elmi Mustofar berkata sebuah lori yang membawa muatan besi terbalik sebelum menghempap kenderaan lain dalam kejadian pukul 9.05 pagi itu.

“Kenderaan yang terbabit adalah dua lori muatan pasir dan besi, 21 basikal, satu kenderaan utiliti sukan (SUV) Toyota Fortuner, tiga kereta dan dua motosikal.

“13 anggota dan pegawai dari BBP Pasir Puteh dan Tok Bali dikejarkan ke lokasi kejadian sejurus menerima panggilan mengenai kemalangan itu dan mendapati lima mangsa iaitu seorang wanita dewasa meninggal dunia, seorang kanak-kanak parah dan tiga lagi cedera ringan,” katanya ketika dihubungi Bernama, hari ini.

Beliau berkata kesemua mangsa dibawa ke Hospital Tengku Anis Pasir Puteh manakala kerja-kerja pembersihan di lokasi kejadian selesai pada pukul 11 pagi tadi. –AlHijrah Online


SOLAT TANPA PENJARAKAN DI WILAYAH PERSEKUTUAN BERMULA 1 APRIL

KUALA LUMPUR: Solat berjemaah di semua masjid dan surau di Wilayah Persekutuan Kuala Lumpur, Putrajaya dan Labuan dibenar dilaksanakan tanpa penjarakan fizikal atau saf dirapatkan berkuat kuasa 1 April 2022.

Pengarah Jabatan Agama Islam Wilayah Persekutuan (JAWI) Datuk Mohd Ajib Ismail berkata ketetapan baharu itu telah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan selaras dengan pengumuman kerajaan berkaitan Fasa Peralihan Ke Endemik,

Jelas Mohd Ajib jemaah digalakkan membawa sejadah sendiri dan kehadiran ke masjid dan surau dibenarkan tanpa had umur kepada yang telah menerima vaksinasi COVID-19.

Selain kebenaran solat tanpa penjarakan, JAWI turut mengumumkan beberapa ketetapan baharu berhubung aktiviti pengimarahan di masjid dan surau pada bulan Ramadan.

“Masjid dan surau dibenarkan untuk melaksanakan Solat Sunat Tarawih 20 rakaat pada bulan Ramadan. Manakala Qiamullail dibenarkan untuk diadakan di masjid dan surau mulai tengah malam.

“Majlis berbuka puasa, moreh dan sahur dibenarkan untuk diadakan di masjid dan surau dan makanan digalakkan untuk disediakan secara berbungkus,” katanya dalam kenyataan hari ini.

Mohd Ajib berkata turut dibenarkan aktiviti tadarus al-Quran di masjid dan surau serta boleh dilaksanakan pada mana-mana waktu yang bersesuaian dalam bentuk kumpulan kecil.

Ujar beliau semua kebenaran tersebut adalah tertakluk kepada Prosedur Operasi Standard (SOP) yang ditetapkan selaras dengan nasihat Kementerian Kesihatan Malaysia (KKM) dan Majlis Keselamatan Negara (MKN).

“Semoga lebih ramai jemaah dapat mengimarahkan masjid dan surau di Wilayah-Wilayah Persekutuan dan terus bermunajat dan berdoa agar penularan wabak COVID-19 segera dibendung serta negara Malaysia sentiasa mendapat perlindungan dan kesejahteraan daripada Allah SWT,” katanya. – AlHijrah Online


VAN TERBABAS: SEORANG MAUT, SEMBILAN CEDERA TERMASUK KANAK-KANAK

IPOH: Seorang wanita maut manakala sembilan individu cedera termasuk seorang kanak-kanak lelaki apabila van dinaiki terbabas dalam satu kemalangan di KM 178.7 Lebuhraya PLUS Malaysia Berhad (PLUS) arah selatan di sini, petang semalam.

Jurucakap Jabatan Balai Bomba dan Penyelamat (JBPM) Perak berkata anggota dari Balai Bomba dan Penyelamat (BBP) Bagan Serai dikejarkan ke lokasi sebaik menerima panggilan kira-kira pukul 6.20 petang.

“Setibanya ke lokasi pihak bomba mendapati sebuah van jenis Hiace yang dinaiki 10 orang telah terbabas akibat tayar kenderaan pecah,” katanya dalam kenyataan.

Beliau berkata semua yang cedera telah dibawa ke Hospital Taiping untuk rawatan lanjut.–AlHijrah Online


TRUMP PERLU DAPATKAN KELULUSAN KONGRES SEBELUM AMBIL LANGKAH KETENTERAAN BAHARU TERHADAP IRAN

NEW YORK: Dewan Perwakilan Amerika Syarikat (AS) yang diketuai Parti Demokrat pada Khamis telah meluluskan satu resolusi tidak mengikat yang memaksa Presiden Donald Trump mendapatkan kelulusan kongres sebelum mengambil langkah-langkah ketenteraan baharu terhadap Iran, lapor agensi berita Turki Anadolu.

Resolusi kuasa-kuasa perang paling simbolik itu telah diluluskan selepas 224 ahli parlimen (yang terdiri daripada hampir semua ahli parlimen Demokrat, tiga ahli parlimen Republikan dan seorang ahli parlimen bebas) mengundi menyokong resolusi itu berbanding 194 yang menentang.

Undian itu berlaku selepas hampir seminggu Trump menandatangani arahan serangan dron AS di Iraq yang menyebabkan komander tertinggi tentera elit Iran Qassem Soleimani terbunuh dan menyebabkan kedua-dua negara semakin menghampiri peperangan, yang mungkin berlaku pada bila-bila masa sejak revolusi Islam 1979.

Jerry Nadler, ahli parlimen Demokrat yang mewakili New York dan merupakan Pengerusi Jawatankuasa Kehakiman Dewan Perwakilan, berkata pembunuhan itu yang berlaku di luar lapangan terbang Baghdad, telah menjadikan situasi dunia semakin berbahaya dengan memburukkan lagi keadaan di rantau yang sudah pun bergolak.

“Selepas hampir dua dekad berperang, Presiden Trump terus merisikokan keselamatan Amerika, anggota tentera dan sekutu kita apabila menyebabkan ketegangan dengan Iran semakin meruncing sehingga mencecah tahap baharu yang berbahaya,” tulis Nadler di Twitter.

Bagaimanapun, ahli parlimen Republikan berhujah bahawa isu Iran perlu ditangani dan Trump telah diberi lampu hijau mengarahkan serangan itu di bawah pemberian kebenaran untuk berperang yang diluluskan Kongres AS pada 2002 selepas serangan 11 Sept 2001. — BERNAMA


BAYI LELAKI DITEMUKAN DI LUAR PUSAT TAHFIZ

JERTIH: Seorang bayi lelaki yang cukup sifat ditemukan di atas wakaf luar pagar sebuah pusat tahfiz dekat Kampung Batu Tumbuh, di sini pagi tadi.

Ketua Polis Daerah Besut Supt Abdul Rozak Muhammad berkata bayi itu ditemukan orang awam yang sedang mengecat pusat tahfiz berkenaan pada pukul 8 pagi tadi.

“Semasa lelaki itu melakukan kerja-kerja mengecat di dalam pusat tahfiz berkenaan, dia terdengar jeritan suara bayi. Pengadu kemudiannya mengikuti suara dan terjumpa bayi lelaki yang berbungkus dengan kain merah diletakkan di dalam bekas plastik juga berwarna merah di wakaf luar pagar pusat tahfiz.

“Pengadu terus menghubungi balai polis. Pengadu juga mengatakan tidak nampak sesiapa yang meletakkan bayi itu,” katanya dalam kenyataan hari ini.

Beliau berkata bayi seberat 2.6 kilogram yang dalam keadaan cukup sifat itu dipercayai dilahirkan dalam tempoh sekitar 48 jam.

“Bangsa tidak dapat dipastikan, dan semasa diterima tali pusat bayi masih belum di potong. Ia hanya disimpulkan serta terdapat jangkitan kuman pada tali pusat bayi itu,” katanya dan menambah bayi itu telah dibawa ke Hospital Besut.

Katanya kes disiasat mengikut Seksyen 317 Kanun Keseksaan, dan orang ramai yang mempunyai sebarang maklumat berhubung kes itu diminta menghubungi pegawai penyiasat Insp Nur Izzati Arina Zahari dengan menelefon 09-695 9999. — AlHijrah Online